-----------------------------------------------------------------------
  3. การประกอบธุรกิจของแต่ละสายผลิตภัณฑ์

  -----------------------------------------------------------------------

3.1 ลักษณะผลิตภัณฑ์และบริการ

ทรู คอร์ปอเรชั่น จำกัด (มหาชน) คือ ผู้ให้บริการสื่อสารที่ครบวงจรมากที่สุดของประเทศไทย
มีผู้ใช้บริการรวมทั้งสิ้นกว่า 11 ล้านราย โดยเป็นผู้ให้บริการรายใหญ่ที่สุดสำหรับบริการอินเทอร์เน็ต
บริการบรอดแบนด์สำหรับลูกค้าทั่วไป และบริการโทรทัศน์ระบบบอกรับเป็นสมาชิก
(ภายใต้การให้บริการโดยทรูวิชั่นส์ โดยมีชื่อเดิม ยูบีซี)
รวมทั้งยังเป็นผู้ให้บริการโทรศัพท์พื้นฐานรายใหญ่ที่สุดใน
เขตกรุงเทพมหานครและปริมณฑล
และเป็นผู้ให้บริการโทรศัพท์เคลื่อนที่รายใหญ่อันดับสามของประเทศ (ภายใต้การให้บริการโดยทรูมูฟ
ซึ่งเป็นธุรกิจที่มีจำนวนผู้ใช้บริการและทำรายได้มากที่สุดให้กับกลุ่มบริษัท)

ยุทธศาสตร์การเป็นผู้นำ Convergence lifestyle ภายใต้แนวคิด “Better Together” หรือ
“ยิ่งรวมกัน ชีวิตยิ่งดีขึ้น” คือเอกลักษณ์ที่ทำให้ทรูมีความโดดเด่นในตลาดสื่อสารโทรคมนาคมไทย
ด้วยการผสานบริการสื่อสารครบวงจรเข้ากับคอนเทนต์ที่เน้นความหลากหลายและตรงใจ เติมเต็มทุก
ไลฟ์สไตล์ ไม่ว่าจะเป็น Live, Learn, Work หรือ Play

ในต้นปี 2550 ทรูได้มีการแบ่งกลุ่มธุรกิจหลักออกเป็น 5 กลุ่ม ซึ่งประกอบด้วย ทรูมูฟ (เดิมคือ
ธุรกิจโทรศัพท์เคลื่อนที่) ทรูออนไลน์ (เดิมคือ ธุรกิจ Wireline) ทรูวิชั่นส์ (เดิมคือ
ธุรกิจโทรทัศน์ระบบบอกรับเป็นสมาชิก) ทรูมันนี่ (บริการด้านดิจิตอลคอมเมิร์ซ) และทรูไลฟ์
(บริการดิจิตอลคอนเทนต์)
ทั้งนี้การแบ่งธุรกิจในรายงานฉบับนี้ จะแบ่งออกเป็น 5 กลุ่มหลักดังรายละเอียดข้างต้น

อย่างไรก็ตาม การรายงานผลการดำเนินงานทางการเงิน ได้มีการแบ่งเป็น 3 กลุ่ม คือ ทรูมูฟ
ทรูออนไลน์และทรูวิชั่นส์ โดยผลการดำเนินงานของทรูมันนี่จะถูกรวมอยู่ในผลการดำเนินงานของ
ทรูออนไลน์ เนื่องจากจะเป็นปัจจัยสำคัญสำหรับวิสัยทัศน์ของทรู ในการเป็นผู้นำ Convergence
Lifestyle และผลการดำเนินงานของทรูไลฟ์จะถูกรวมอยู่ในผลการดำเนินงานของทรูออนไลน์
เช่นเดียวกัน เนื่องจากบริการส่วนใหญ่ของทรูไลฟ์เป็นการให้บริการแก่ลูกค้าบรอดแบนด์ของทรู

ในปี 2549 รายได้จากทรูมูฟมีสัดส่วนร้อยละ 43 ของรายได้รวมของกลุ่มทรู (หลังจากหัก
รายการระหว่างกันระหว่างธุรกิจต่างๆในกลุ่ม) ในขณะที่รายได้จากการให้บริการของทรูออนไลน์
(ซึ่งประกอบด้วย บริการโทรศัพท์พื้นฐานและบริการเสริม บริการด้านโครงข่ายข้อมูล
บริการอินเทอร์เน็ตและบริการอินเทอร์เน็ตความเร็วสูง หรือบริการบรอดแบนด์สำหรับลูกค้าทั่วไป
และบริการ WE PCT หรือ บริการโทรศัพท์พื้นฐานใช้นอกสถานที่) มีสัดส่วนร้อยละ 41
และทรูวิชั่นส์มีสัดส่วนร้อยละ 16 ของรายได้รวมของ กลุ่มทรู

1. ทรูมูฟ

บริษัทให้บริการโทรศัพท์เคลื่อนที่ภายใต้การได้รับสัมปทานในการให้บริการและจัดหาบริการโทรศัพท์เคลื่อนที่ระบบดิจิตอล
1800 โดยได้รับอนุญาตจากการสื่อสารแห่งประเทศไทย (“กสท”) จนถึงเดือนกันยายน ปี 2556
โดยผ่านบริษัทย่อย ทรูมูฟ ซึ่งบริษัทถือหุ้นร้อยละ 93.3 ภายใต้การได้รับอนุญาตดังกล่าว
ทรูมูฟจะต้องจ่ายส่วนแบ่งรายได้แก่ กสท ในอัตราร้อยละ 25
ของรายได้หลังหักค่าเชื่อมโยงโครงข่าย นับตั้งแต่วันที่ 16 กันยายน 2549 เป็นต้นไปจนถึงวันที่ 15
กันยายน 2554 (โดยก่อนหน้าต้องจ่ายส่วนแบ่งรายได้ในอัตราร้อยละ 20)
และจะเพิ่มขึ้นเป็นอัตราร้อยละ 30 จนสิ้นสุดระยะเวลาการได้รับสัมปทาน

ทรูมูฟ เป็นผู้ให้บริการโทรศัพท์เคลื่อนที่รายใหญ่เป็นอันดับสามของประเทศ โดยครอง
ส่วนแบ่งการตลาดประมาณร้อยละ 19.3 ณ 31 ธันวาคม 2549 โดยให้บริการโทรศัพท์เคลื่อนที่ด้วย
โครงข่ายดิจิตอลระบบ Global System for Mobile Telecommunications หรือระบบ GSM
ด้วยความถี่ 1800 MHz

ทรูมูฟให้บริการโทรศัพท์เคลื่อนที่ทั้งแบบเติมเงินและแบบรายเดือน โดยมีความแตกต่างจาก
ผู้ประกอบการรายอื่น
เนื่องจากความสามารถในการนำเสนอโปรโมชั่นไปด้วยกันกับผลิตภัณฑ์และบริการโทรคมนาคมที่ครบวงจรของกลุ่มทรู
เพื่อให้บริการที่คุ้มค่า คุ้มราคา ตรงใจและหลากหลายแก่ลูกค้า

จำนวนผู้ใช้บริการ

ตั้งแต่เปิดให้บริการอย่างเต็มที่ในเดือนมีนาคม 2545 ทรูมูฟเติบโตอย่างรวดเร็ว
ทำให้สามารถครองส่วนแบ่งตลาดลูกค้าใหม่ได้ราว 1 ใน 3 ของตลาดทุกปี นับตั้งแต่ปี 2547
ปัจจุบันทรูมูฟคือผู้ให้บริการโทรศัพท์เคลื่อนที่รายใหญ่อันดับ 3 ของประเทศ
โดยมีจำนวนผู้ใช้บริการทั้งสิ้น 7.6 ล้านราย เพิ่มขึ้นในอัตราร้อยละ 70
จากจำนวนผู้ใช้บริการประมาณ 4.5 ล้านรายเมื่อตอนต้นปี และ ณ สิ้นปี 2549
ทรูมูฟมีสัดส่วนผู้ใช้บริการแบบเติมเงินและแบบรายเดือนในอัตราร้อยละ 93 และ 7
ของจำนวนผู้ใช้บริการทั้งหมด

ตารางแสดงจำนวนผู้ใช้บริการโทรศัพท์เคลื่อนที่ และรายได้เฉลี่ยต่อเลขหมายต่อเดือน (บาท):

+---------------------+-----------+-----------+-----------+-----------+
| ทรูมูฟ                | ณ วันที่ 31  |           |           |           |
|                     | ธันวาคม    |           |           |           |
+---------------------+-----------+-----------+-----------+-----------+
|                     | 2546      | 2547      | 2548      | 2549      |
+---------------------+-----------+-----------+-----------+-----------+
| จำนวนผู้ใช้บริการ       | 1,539,735 | 2,927,818 | 4,009,470 | 7,031,289 |
|                     |           |           |           |           |
| - แบบเติมเงิน         | 285,255   | 452,565   | 449,173   | 546,453   |
|                     |           |           |           |           |
| - แบบเหมาจ่ายรายเดือน |           |           |           |           |
+---------------------+-----------+-----------+-----------+-----------+
| รวมจำนวนผู้ใช้บริการ    | 1,824,990 | 3,380,383 | 4,458,643 | 7,577,742 |
+---------------------+-----------+-----------+-----------+-----------+
| อัตราการเติบโต        | 36.6%     | 85.2%     | 31.9%     | 69.9%     |
+---------------------+-----------+-----------+-----------+-----------+
| รายได้เฉล            | 508       | 437       | 393       | 292       |
| ี่ยต่อเลขหมายต่อเดือนรวม |           |           |           |           |
+---------------------+-----------+-----------+-----------+-----------+
| รายได้เฉลี่ยต่อเลข      | 368       | 348       | 321       | 250       |
| หมายต่อเดือนแบบเติมเงิน |           |           |           |           |
+---------------------+-----------+-----------+-----------+-----------+
| ราย                 | 1,016     | 1,030     | 911       | 772       |
| ได้เฉลี่ยต่อเลขหมายต่อเด |           |           |           |           |
| ือนแบบเหมาจ่ายรายเดือน |           |           |           |           |
+---------------------+-----------+-----------+-----------+-----------+

บริการของทรูมูฟ

บริการ Pre Pay

บริการ Pre Pay คือบริการทรูมูฟแบบเติมเงิน
รายได้ส่วนใหญ่ของทรูมูฟมาจากค่าใช้บริการแบบเติมเงิน
ซึ่งผู้ใช้บริการไม่ต้องเสียค่าบริการรายเดือน โดยผู้ใช้บริการซื้อซิมการ์ดพร้อมค่าโทรเริ่มต้น
และเมื่อค่าโทรเริ่มต้นหมดก็สามารถเติมเงินได้ในหลากหลายวิธีด้วยกัน เช่น
จากการซื้อบัตรเติมเงิน การโอนเงินผ่านเครื่องเอทีเอ็ม การโอนเงินจากผู้ใช้บริการทรูมูฟรายอื่น
และการเติมเงินอัตโนมัติแบบ ‘over-the-air’

ทรูมูฟเป็นผู้ให้บริการรายแรกในประเทศไทยที่ให้บริการเติมเงินแบบ ‘over-the-air’
ทั้งนี้โดยผ่านตัวแทนจำนวนกว่า 100,000 ราย ซึ่งอาจเป็นบุคคลธรรมดา
หรือร้านค้าขนาดเล็กที่ลงทะเบียนกับ
ทรูมูฟ และได้รับอนุญาตให้โอนค่าโทรแบบ over-the-air
ไปยังโทรศัพท์เคลื่อนที่ของผู้ใช้บริการผ่านบริการ SMS
นอกจากนี้ผู้ใช้บริการทรูมูฟทั้งแบบเติมเงินและรายเดือน ยังสามารถชำระค่าใช้บริการ
ด้วยบริการการเงินบนโทรศัพท์เคลื่อนที่โดยทรูมันนี่ ซึ่งเปิดให้บริการในปี 2549
เพื่อตอบสนองไลฟ์สไตล์คนรุ่นใหม่

บริการ Post Pay

บริการ Post Pay คือบริการทรูมูฟแบบรายเดือน ซึ่งผู้ใช้บริการสามารถเลือกอัตราค่าบริการ
รายเดือนตามความต้องการ ตั้งแต่เดือนละ 199 บาท ไปจนถึง เดือนละ 1,300 บาท
ผู้ใช้บริการแบบ
รายเดือนของทรูมูฟจะได้รับใบค่าแจ้งบริการเป็นรายเดือน ซึ่งจะประกอบด้วย
ค่าบริการรายเดือนและ
ค่าใช้บริการสำหรับบริการเสียง และบริการ Non-voice ต่างๆ

บริการเสียง (Voice Services)

ผู้ใช้บริการแบบเติมเงินและแบบรายเดือน นอกจากจะสามารถโทรศัพท์ภายในพื้นที่เดียวกัน
โทรไปยังต่างจังหวัดและโทรทางไกลต่างประเทศแล้ว ทรูมูฟยังมีบริการเสริมต่างๆ
ซึ่งขึ้นอยู่กับแพ็คเกจที่เลือกใช้ บริการเสริมเหล่านี้ประกอบด้วย บริการรับสายเรียกซ้อน
บริการโอนสายเรียกเข้า บริการสนทนาสามสาย และบริการแสดงหมายเลขโทรเข้า
นอกจากนี้ยังมีบริการโทรศัพท์ข้ามแดนระหว่างประเทศ
เพื่อให้ผู้ใช้บริการสามารถโทรออกและรับสายเมื่อเดินทางไปต่างประเทศ

บริการ Non-voice

ทรูมูฟให้บริการ Non-voice ที่หลากหลายเพื่อเติมเต็มและสอดคล้องกับไลฟ์สไตล์ของลูกค้า
โดยสามารถใช้บริการคอนเทนต์ผ่านช่องทางต่างๆ ได้หลายทาง ทั้งบนโทรศัพท์เคลื่อนที่
และที่พอร์ทัลwww.trueworld.net บริการ Non-voice ประกอบด้วยคอนเทนต์ต่างๆ
ที่ได้รับความนิยมจากผู้ใช้บริการ อาทิ การสื่อสารด้วยภาพหรือรูปถ่าย บริการข้อมูลทางการเงิน
เกมส์ การ์ตูน สกรีนเซฟเฟอร์ และริงโทน รวมไปถึง คอนเทนต์ประเภทเพลงและกีฬา
ลูกค้าของทรูมูฟใช้บริการ Non-voice ในปริมาณที่เพิ่มขึ้นอย่างต่อเนื่อง
โดยเฉพาะอย่างยิ่งบริการเสียงรอสาย บริการรับ-ส่งข้อความ
และบริการดาวน์โหลดภาพและเสียงผ่านบริการ GPRS

ในปี 2549 ทรูมูฟมีรายได้จากบริการด้าน Non-voice คิดเป็นสัดส่วนร้อยละ 9.6
ของรายได้จากบริการโดยรวมของทรูมูฟ ซึ่งเพิ่มขึ้นจากร้อยละ 7.6 ในปี 2548
ทั้งนี้เป็นรายได้จากบริการด้านคอนเทนต์ (ส่วนใหญ่มาจากบริการเสียงรอสาย) บริการข้อความ
และ GPRS ในสัดส่วนร้อยละ 57, 33 และ 10
ตามลำดับ ในอนาคต ทรูมูฟสามารถใช้ประโยชน์จากคอนเทนต์ซึ่งเป็นลิขสิทธิ์เฉพาะของทรูมิวสิค
ทรูออนไลน์และทรูวิชั่นส์ เพื่อขยายบริการ Non-voice ให้เติบโตยิ่งขึ้น

บริการด้าน Non-voice ประกอบด้วย:

-   SMS: บริการส่งข้อความไปยังผู้ใช้บริการโทรศัพท์เคลื่อนที่รายอื่น

-   VoiceSMS: บริการส่งข้อความเสียงไปยังผู้ใช้บริการโทรศัพท์เคลื่อนที่และโทรศัพท์พื้นฐาน
    รายแรกของประเทศไทย

-   Voicemail: บริการรับฝากข้อความ
    ซึ่งผู้ใช้บริการสามารถเรียกฟังข้อความเสียงที่ฝากไว้ในระบบได้เมื่อไม่ได้รับสาย

-   MMS: บริการส่งภาพ ข้อความและเสียง

-   GPRS: บริการสื่อสารข้อมูลด้วยเทคโนโลยี GSM ซึ่งประกอบด้วย พอร์ทัลที่เป็นศูนย์รวม
    คอนเทนต์ในรูปของ WAP based บริการอินเทอร์เน็ตบนโทรศัพท์เคลื่อนที่
    และบริการรับ-ส่งข้อมูลและอีเมล์แบบอัตโนมัติผ่านระบบ Push e-mail (โดย แบล็คเบอร์รี่)

-   Multimedia Content: บริการคอนเทนต์มัลติมีเดีย ซึ่งประกอบด้วย เพลง กีฬา ข่าว
    และข่าวการเงิน (ผ่านทรูมิวสิค ทรูสปอร์ต
    และการรับชมรายการโทรทัศน์และภาพยนต์ผ่านอินเทอร์เน็ต และอื่นๆ)

-   Mobile Chat: บริการรับ-ส่งข้อความในรูปของ WAP based ทำให้ผู้ใช้บริการแบบออนไลน์
    รวมทั้งสนทนาสดผ่านโทรศัพท์เคลื่อนที่

-   Mobile Web: บริการท่องอินเทอร์เน็ตผ่านโทรศัพท์เคลื่อนที่ รวมทั้งผ่านระบบ Wi-Fi

-   Ring-back Tone: บริการเสียงรอสาย
    ซึ่งผู้ใช้บริการสามารถเลือกเสียงด้วยตัวเองหรือเลือกจากเพลงที่ได้รับการคัดสรรมาเป็นพิเศษ

การจำหน่ายเครื่องโทรศัพท์เคลื่อนที่และอุปกรณ์เสริม

ทรูมูฟจัดจำหน่ายเครื่องโทรศัพท์เคลื่อนที่คุณภาพสูง รวมทั้งอุปกรณ์เสริม ตลอดจน พีดีเอโฟน
และสมาร์ทโฟน จากบริษัทผู้ผลิตชั้นนำ อาทิ โมโตโรลา แซมซุง โซนี่ อิริคสัน O₂ และฮิวเลตต์-
แพคการ์ด

บริการโทรศัพท์ข้ามแดนระหว่างประเทศ (International Roaming)

ผู้ใช้โทรศัพท์เคลื่อนที่จากต่างประเทศที่เดินทางมาเมืองไทย สามารถใช้บริการโทรศัพท์
ข้ามแดนระหว่างประเทศผ่านโครงข่ายของทรูมูฟ (Inbound) หากผู้ให้บริการโทรศัพท์เคลื่อนที่ของ
ชาวต่างชาติรายนั้นๆ มีสัญญาโทรศัพท์ข้ามแดนระหว่างประเทศกับทรูมูฟ ในขณะเดียวกันผู้ใช้บริการ
ทรูมูฟในประเทศไทย ก็สามารถใช้บริการนี้เมื่อเดินทางไปยังต่างประเทศ (Outbound)

โครงข่าย

ทรูมูฟเป็นผู้ให้บริการที่เข้ามาดำเนินธุรกิจโทรศัพท์เคลื่อนที่หลังสุดในจำนวนผู้ให้บริการโทรศัพท์เคลื่อนที่รายใหญ่
3 ราย ซึ่งทำให้ได้รับประโยชน์จากพัฒนาการใหม่ๆ ทางเทคโนโลยี โดย
ทำให้มีการลงทุนที่มีประสิทธิภาพและต้นทุนถูกกว่า ในปี 2549
ทรูมูฟสามารถขยายการให้บริการจนครอบคลุมพื้นที่ร้อยละ 92 ของจำนวนประชากรของประเทศ
และขยายขีดความสามารถของโครงข่ายให้รองรับจำนวนผู้ใช้บริการได้ราว 8 ล้านราย

การนำเสนอแพ็คเกจร่วมกับกลุ่มทรู

ทีเอ ออเร้นจ์ได้เปลี่ยนชื่อเป็นทรูมูฟในเดือนกุมภาพันธ์ 2549
เพื่อตอกย้ำการเป็นหนึ่งในสมาชิกของกลุ่มทรู ในระหว่างปี 2549
ทรูมูฟได้นำเสนอผลิตภัณฑ์และบริการร่วมกับผลิตภัณฑ์อื่นๆ ภายใน
กลุ่มทรู อาทิ

-   แพ็คเกจ Unlimited 799
    ซึ่งมอบสิทธิพิเศษโทรฟรีและการเชื่อมต่ออินเทอร์เน็ตไม่จำกัดจำนวนชั่วโมง
    ที่รายจ่ายต่อเดือนคงที่

-   แพ็คเกจผูกรัก การผสานบริการโทรศัพท์พื้นฐานเข้ากับโทรศัพท์เคลื่อนที่
    เพื่อสานสายใยในครอบครัว

-   อะคาเดมี แฟนเทเชีย ซีซั่น 3 รายการเรียลลิตี้โชว์ยอดนิยม
    ซึ่งทรูมูฟได้ร่วมเป็นส่วนหนึ่งในการเสนอโปรโมชั่นร่วมกับทรูวิชั่นส์และทรูอินเทอร์เน็ต
    โดยผู้ใช้บริการทรูมูฟเท่านั้น สามารถ
    เข้าร่วมสนุกด้วยการโหวตให้คะแนนผู้แข่งขันที่ตนชื่นชอบ
    โดยปริมาณการโหวตเฉลี่ยต่อสัปดาห์เพิ่มขึ้นถึงร้อยละ 43 จากปี 2548
    ซึ่งผู้ใช้บริการโทรศัพท์เคลื่อนที่ของผู้ให้บริการ
    รายอื่นๆ สามารถส่งผลโหวตได้

-   นอกจากนี้ทรูมูฟยังร่วมมือกับทรูวิชั่นส์นำเสนอแพ็คเกจ ทรูวิชั่นส์-ยูบีซี ทรูมูฟ ฟรีวิว
    ซึ่งเป็นโปรโมชั่นสำหรับตลาดระดับกลางและล่าง (ดูรายละเอียดเพิ่มเติมในหัวข้อ ทรูวิชั่นส์)

-   All Together Bonus แพ็คเกจแรกที่ผสมผสานผลิตภัณฑ์และบริการในกลุ่มทรูเข้าด้วยกัน
    ซึ่งเปิดตัวในปี 2547 ยังคงได้รับความนิยมจากผู้ใช้บริการทรูมูฟอย่างต่อเนื่อง

ทรูมูฟให้ความสำคัญกับการพัฒนาและนำเสนอนวัตกรรมใหม่มาโดยตลอด ยกตัวอย่างเช่น
เป็นผู้ประกอบการรายแรกในประเทศไทยที่เปิดให้บริการ Voice SMS
บริการริงโทนแนวใหม่ที่ผู้ใช้สามารถผสมผสานให้เป็นทำนองของตนเอง (ผ่านบริการ IRemix)
และบริการเติมเงิน ‘over-the-air’ รวมทั้งยังเปิดให้บริการ EDGE (Enhanced Data
rates for GSM Evolution) ในเขตกรุงเทพมหานครและปริมณฑล
และบริการมัลติมีเดียคอนเทนต์ต่างๆ ในปี 2549 รวมทั้งขยายการให้บริการอินเตอร์เน็ตไร้สาย
โดย
เทคโนโลยี่ WiFi

นอกเหนือจากนั้น ยังได้เปิดตัวผลิตภัณฑ์ บริการ และกิจกรรมใหม่ๆ ดังนี้:

-   บริการใหม่ รองรับการอ่านอีเมลภาษาไทยสำหรับผู้ใช้แบล็คเบอร์รี่

-   บริการเสริมสำหรับบริการโทรศัพท์ข้ามแดนระหว่างประเทศ อาทิ
    บริการโทรศัพท์มือถือบนเครื่องบิน และเป็นผู้ให้บริการโทรศัพท์เคลื่อนที่รายเดียวของไทย
    ที่เข้าร่วมเป็นพันธมิตรกับ ทราเวลลิ่ง คอนเน็กซ์
    มอบคะแนนหรือไมล์สะสมให้แก่สมาชิกที่ใช้บริการโทรศัพท์ข้ามแดนระหว่างประเทศผ่านโครงข่ายทรูมูฟ

-   ร่วมมือกับทรู อินเทอร์เน็ต ฮิวเลตต์-แพคการ์ด และไมโครซอฟท์ ให้บริการสื่อสารแบบไร้สาย
    ทั้งบริการ Wi-Fi และบริการอินเทอร์เน็ตผ่านโทรศัพท์เคลื่อนที่

-   ให้บริการแจ้งเตือนสายที่ไม่ได้รับ ผ่าน SMS สำหรับลูกค้าทรูมูฟ
    (และลูกค้าโทรศัพท์พื้นฐานของทรู) โดยไม่เสียค่าใช้จ่าย

2. ทรูออนไลน์

ทรูออนไลน์ ประกอบด้วย บริการโทรศัพท์พื้นฐาน และบริการเสริมต่าง ๆ เช่น
บริการโทรศัพท์สาธารณะ เป็นต้น
นอกจากนั้นยังรวมถึงบริการอินเทอร์เน็ตและบรอดแบนด์สำหรับลูกค้าทั่วไป
บริการโครงข่ายสื่อสารข้อมูล และบริการ WE PCT
โดยธุรกิจอินเทอร์เน็ตและบรอดแบนด์สำหรับลูกค้าทั่วไปมีการเติบโตอย่างรวดเร็ว
และช่วยรักษาระดับรายได้โดยรวมของกลุ่มธุรกิจทรูออนไลน์

2.1 บริการโทรศัพท์พื้นฐาน

ทรูคือผู้ให้บริการโทรศัพท์พื้นฐานรายใหญ่ที่สุดในเขตกรุงเทพมหานครและปริมณฑล โดย
คาดว่ามีส่วนแบ่งตลาดราวร้อยละ 58 และมีผู้ใช้บริการเกือบ 2 ล้านเลขหมาย
จากเลขหมายที่มีทั้งหมด 2.6 ล้านเลขหมาย

ในเดือนสิงหาคม ปี 2534 บริษัทได้ทำสัญญาร่วมการงานฯ กับ ทีโอที (เดิมชื่อ ทศท)
ให้บริษัทเป็นผู้ดำเนินการลงทุน จัดหา และติดตั้งควบคุม
ตลอดจนซ่อมบำรุงและรักษาอุปกรณ์ในระบบสำหรับการขยายบริการโทรศัพท์จำนวน 2 ล้านเลขหมาย
ในเขตกรุงเทพมหานครและปริมณฑล เป็นระยะเวลา 25 ปี
ต่อมาได้รับสิทธิให้ขยายบริการโทรศัพท์อีกจำนวน 6 แสนเลขหมาย
บริษัทได้โอนทรัพย์สินที่เป็นโครงข่ายทั้งหมดให้แก่ ทีโอที
บริษัทได้รับรายได้จากธุรกิจบริการโทรศัพท์พื้นฐานและบริการเสริมในรูปของส่วนแบ่งรายได้ โดย
ทีโอที เป็นผู้จัดเก็บรายได้ค่าบริการจากผู้ใช้บริการ
แล้วจึงแบ่งรายได้ที่จัดเก็บก่อนหักค่าใช้จ่ายให้แก่บริษัทตามสัดส่วนที่ได้ตกลงกันตามสัญญาร่วมการงานฯ
โดยบริษัทได้รับส่วนแบ่งรายได้ในอัตราร้อยละ 84 สำหรับโทรศัพท์ในส่วน 2 ล้านเลขหมายแรก
และอัตราร้อยละ 79 สำหรับโทรศัพท์ในส่วน 6
แสนเลขหมายที่ได้รับการจัดสรรให้ดูแลเพิ่มเติมในภายหลัง ในส่วนของบริการเสริมต่าง ๆ
ที่บริษัทได้ให้บริการอยู่ บริษัทได้รับส่วนแบ่งรายได้ในอัตราร้อยละ 82 ของรายได้จาก
บริการเสริมนั้น ๆ ยกเว้นบริการโทรศัพท์สาธารณะ ซึ่งบริษัทได้รับส่วนแบ่งรายได้ในอัตราร้อยละ
76.5 ในระหว่างจัดทำรายงานฉบับนี้ บริษัทได้รับใบอนุญาตให้บริการโทรศัพท์ผ่านอินเทอร์เน็ต
(Voice over Internet Protocol หรือ VoIP)
ครอบคลุมเฉพาะบริการโทรศัพท์จากเครื่องคอมพิวเตอร์ไปยังคอมพิวเตอร์
และคอมพิวเตอร์ไปยังโทรศัพท์ (ยกเว้นบริการจากโทรศัพท์ไปยังโทรศัพท์) บริการโทรศัพท์พื้นฐาน
บริการโทรศัพท์สาธารณะ และบริการโทรศัพท์ทางไกลระหว่างประเทศ (International
Direct Dialing – IDD) จากคณะกรรมการกิจการดทรคมนาคมแห่งชาติ (กทช.)

ณ วันที่ 31 ธันวาคม 2549 บริษัทมีเลขหมายโทรศัพท์พื้นฐานที่ให้บริการแก่ลูกค้าเป็นจำนวนรวม
1,976,965 เลขหมาย ประกอบด้วย ลูกค้าบุคคลทั่วไปจำนวน 1,353,331 เลขหมาย
และลูกค้าธุรกิจจำนวน 623,634 เลขหมาย ในขณะที่รายได้เฉลี่ยต่อเลขหมายต่อเดือนลดลง
โดยมีสาเหตุจากผู้ใช้บริการเปลี่ยนมาใช้โทรศัพท์เคลื่อนที่มากขึ้นอย่างต่อเนื่อง
แต่ยังคงมีจำนวนผู้ใช้บริการค่อนข้างคงที่

ตารางแสดงจำนวนผู้ใช้บริการโทรศัพท์พื้นฐานและรายได้เฉลี่ยต่อเลขหมายต่อเดือน:

+-----------------+------------+------------+------------+------------+
| โทรศัพท์พื้นฐาน     | ณ วันที่ 31   |            |            |            |
|                 | ธันวาคม     |            |            |            |
+-----------------+------------+------------+------------+------------+
|                 | 2546       | 2547       | 2548       | 2549       |
+-----------------+------------+------------+------------+------------+
| จำนวนผู้ใช้บริการ   | 1,962,074  | 1,944,521  | 1,989,664  | 1,976,965  |
+-----------------+------------+------------+------------+------------+
| รายได้เฉลี่ย       | 542        | 538        | 493        | 414        |
|                 |            |            |            |            |
| (Blended ARPU)  |            |            |            |            |
+-----------------+------------+------------+------------+------------+

บริการเสริม

นอกเหนือจากโทรศัพท์พื้นฐาน บริษัทได้พัฒนาบริการเสริมต่างๆ
เพื่อตอบสนองความต้องการของลูกค้า ซึ่งประกอบด้วย

-   บริการโทรศัพท์สาธารณะ บริษัทได้รับอนุญาตจาก ทีโอที
    เพื่อให้บริการโทรศัพท์สาธารณะในเขตกรุงเทพมหานครและปริมณฑลจำนวน 20,000 ตู้
    ตั้งแต่ปี 2540 และในเดือนเมษายน ปี 2545 บริษัทได้รับอนุญาตให้ติดตั้งเพิ่มเติมอีกจำนวน
    6,000 ตู้ ซึ่งรวมเป็นจำนวนที่ติดตั้งแล้วเสร็จทั้งสิ้น 26,000 ตู้

-   บริการรับฝากข้อความอัตโนมัติ (Voice Mailbox) บริการรับสายเรียกซ้อน (Call
    Waiting) บริการสนทนา 3 สาย (Conference Call) บริการโอนเลขหมาย (Call
    Forwarding) บริการเลขหมายด่วน (Hot Line) บริการย่อเลขหมาย (Abbreviated
    Dialing) บริการโทรซ้ำอัตโนมัติ (Automatic Call Repetition) และ
    บริการจำกัดการโทรออก (Outgoing Call Barring)

-   บริการ Caller ID เป็นบริการเสริมพิเศษที่แสดงหมายเลขเรียกเข้า

นอกจากนี้ บริษัทยังได้ให้บริการเสริมอื่นๆ แก่ลูกค้าธุรกิจ
ซึ่งมีความต้องการใช้เลขหมายเป็นจำนวนมาก และต้องการใช้บริการเสริมที่หลากหลายมากยิ่งขึ้น
ได้แก่

-   บริการตู้สาขาอัตโนมัติระบบต่อเข้าตรง (Direct Inward Dialing หรือ “DID”)
    เป็นบริการที่ทำให้โทรศัพท์พื้นฐานสามารถเรียกเข้าเลขหมายภายในของตู้สาขาอัตโนมัติโดยไม่ต้องผ่านพนักงานสลับสาย
    (Operator) จึงทำให้เลขหมายภายในทุกเลขหมายเปรียบเสมือนสายตรง

-   บริการเลขหมายนำหมู่ (Hunting Line)
    เป็นบริการที่จัดกลุ่มเลขหมายให้สามารถเรียกเข้าได้โดยใช้เลขหมายหลักเพียงเลขหมายเดียว

-   โครงข่ายบริการสื่อสารร่วมระบบดิจิตัล (Integrated Service Digital Network:
    ISDN)
    เป็นบริการที่ทำให้ผู้ใช้สามารถติดต่อสื่อสารกันได้หลากหลายรูปแบบทั้งรับ-ส่งสัญญาณภาพ เสียง
    และข้อมูลพร้อมกันได้ บนคู่สายเพียง 1 คู่สายในเวลาเดียวกัน

-   บริการ Televoting
    เป็นบริการที่ช่วยให้รับสายโทรศัพท์เรียกเข้าที่มีระยะเวลาสั้นๆในจำนวนสูงมากๆ
    ซึ่งสามารถนำมาใช้เป็นเครื่องมือทางการตลาดได้
    โดยไม่ต้องลงทุนติดตั้งอุปกรณ์หรือโปรแกรมในการรองรับสายเรียกเข้าปริมาณสูงๆ
    และสามารถทราบผลหรือจำนวนการเรียกเข้าได้ภายในเวลา 5 วินาที

-   บริการฟรีโฟน 1-800 (Free Phone 1-800) เป็นบริการพิเศษที่ผู้เรียกต้นทาง ไม่ต้องเสีย
    ค่าโทรศัพท์ทางไกลโดยผู้รับปลายทางจะเป็นผู้รับผิดชอบค่าใช้จ่าย
    ทั้งจากการโทรภายในพื้นที่เดียวกันและโทรทางไกลภายในประเทศ โดยกดหมายเลข 1800
    แล้วตามด้วย
    หมายเลขโทรฟรี 6 หลัก

-   บริการประชุมผ่านสายโทรศัพท์ (Voice Conference) สามารถจัดประชุมได้ทุกที่ ทุกเวลา
    ผ่านทางสายโทรศัพท์

-   บริการโทรศัพท์ผ่านอินเทอร์เน็ต (Voice over Internet Protocol หรือ VoIP)
    ภายใต้ชื่อ NetTalk by True เปิดให้บริการในปี 2549
    ซึ่งเป็นการจองพื้นที่ในตลาดที่ยังคงเป็น
    ตลาดใหม่สำหรับประเทศไทย อย่างไรก็ตามในเบื้องต้น คณะกรรมการ กทช.
    ได้อนุญาตให้เปิดบริการที่ครอบคลุมเฉพาะบริการโทรศัพท์จากเครื่องคอมพิวเตอร์ไปยังคอมพิวเตอร์
    และคอมพิวเตอร์ไปยังโทรศัพท์

โครงข่ายโทรศัพท์พื้นฐาน

โครงข่ายโทรศัพท์พื้นฐานของทรูเป็นโครงข่ายใยแก้วนำแสงที่ทันสมัย มีความยาวรวมทั้งสิ้นกว่า
170,000 กิโลเมตร โดยครอบคลุมพื้นที่ราว 4,200
ตารางกิโลเมตรของกรุงเทพมหานครและปริมณฑล ซึ่งทำให้ใช้สายเคเบิลทองแดงในระยะทางสั้นๆ
(โดยเฉลี่ยราว 3 – 4 กิโลเมตร) เพื่อคุณภาพที่ดีที่สุดในการให้บริการทั้งด้านเสียงและข้อมูล

2.2 บริการอินเทอร์เน็ตและบริการบรอดแบนด์สำหรับลูกค้าทั่วไป (Consumer Broadband)

กลุ่มทรูเป็นผู้ให้บริการอินเทอร์เน็ตความเร็วสูงหรือบริการบรอดแบนด์สำหรับลูกค้าทั่วไป
รายใหญ่ที่สุดของประเทศ โดยคาดว่าครองส่วนแบ่งตลาดราวร้อยละ 80
ของตลาดอินเทอร์เน็ตความเร็วสูง (ADSL) ในเขตพื้นที่กรุงเทพมหานครและปริมณฑล
กลุ่มทรูให้บริการบรอดแบนด์สำหรับลูกค้า
ทั่วไปด้วย 2 เทคโนโลยี คือ Cable Modem และ DSL ด้วยความเร็วสูงสุด 10 Mbps
(ผ่านบริการ VDSL) นอกจากนั้นยังให้บริการอินเทอร์เน็ตแบบไร้สาย ด้วยเทคโนโลยี Pre Wimax
และ WiFi

บริษัท ทรู มัลติมีเดีย จำกัด ซึ่งเป็นบริษัทย่อยของทรู (โดยทรูถือหุ้นร้อยละ 90.5)
เป็นผู้ให้บริการอินเทอร์เน็ตผ่านเทคโนโลยี Cable Modem และ DSL
โดยให้บริการกับผู้ให้บริการอินเทอร์เน็ต รายอื่นๆ รวมทั้งบริษัทย่อยของทรู ซึ่งประกอบด้วย ทรู
อินเทอร์เน็ต และ เอเชีย อินโฟเน็ต
โดยทั้งสองบริษัทเป็นผู้ให้บริการบริการอินเทอร์เน็ตกับลูกค้ารายย่อย
ซึ่งรวมทั้งลูกค้าธุรกิจด้วยเช่นกัน ภายใต้สัญญาการให้บริการมัลติมีเดียที่ได้รับจาก ทีโอที ทรู
มัลติมีเดียได้รับอนุญาตจาก ทีโอที
ให้ดำเนินการให้เช่าวงจรสื่อสัญญาณความเร็วสูงผ่านโครงข่ายมัลติมีเดียทั่วประเทศ
(ไม่รวมบริการเสียง) จนถึงวันที่ 20 ตุลาคม 2560

ธุรกิจบรอดแบนด์สำหรับลูกค้าทั่วไปของกลุ่มทรูเติบโตอย่างรวดเร็ว โดย ณ สิ้นปี 2549
มีผู้ใช้บริการทั้งสิ้น 442,728 ราย เพิ่มขึ้นจากปี 2548 ในอัตราร้อยละ 47

ตารางแสดงจำนวนผู้ใช้บริการบรอดแบนด์ และรายได้เฉลี่ยต่อผู้ใช้บริการต่อเดือน (บาท):

  ----------------- ------------- ------------- ------------- -------------
  บรอดแบนด์          ณ วันที่ 31                                  
                    ธันวาคม                                    

                    2546          2547          2548          2549

  จำนวนผู้ใช้บริการ     11,611        164,775       300,322       442,728

  รายได้เฉลี่ย (ARPU)  3,334         1,051         739           721
  ----------------- ------------- ------------- ------------- -------------

ADSL เป็นบริการที่สามารถเชื่อมต่อเข้ากับอินเทอร์เน็ตอย่างถาวร
ลูกค้าสามารถเลือกความเร็ว(สูงสุดถึง 4 Mbps)
ให้เหมาะสมตามความต้องการใช้งานของลูกค้าแต่ละราย
และยังสามารถใช้โทรศัพท์ในการติดต่อสื่อสารได้ในขณะเดียวกัน

ด้วยโครงข่ายโทรศัพท์พื้นฐานที่ทันสมัย
ทำให้กลุ่มทรูสามารถให้บริการบรอดแบนด์ที่มีความเร็วสูงและมีประสิทธิภาพคงที่
อีกทั้งยังสามารถประหยัดค่าใช้จ่ายในการติดตั้ง การดำเนินงาน และการบำรุงรักษา
เนื่องจากไม่เพียงแต่สามารถให้บริการ ADSL เท่านั้น แต่ยังสามารถให้บริการ ADSL2+,
G.SHDSL และ Gigabit Ethernet และมีความพร้อมที่จะพัฒนาไปเป็นโครงข่าย NGN (Next
Generation Network) ซึ่งเป็นเทคโนโลยี ระบบ IP

บริษัทยังให้บริการด้านคอนเทนต์ที่เปี่ยมด้วยคุณภาพที่พอร์ทัล Trueworld.net ซึ่งมีความ
หลากหลายและเหมาะกับทุกไลฟ์สไตล์ ไม่ว่าจะเป็น คอนเทนต์สำหรับผู้ที่ชื่นชอบการฟังเพลง ดูกีฬา
หรือรักการอ่านหนังสือออนไลน์ ในรูปแบบของ e-Book
นอกจากนั้นทรูยังตอกย้ำความเป็นผู้นำในธุรกิจนี้ โดยให้บริการเสริมต่างๆ เช่น
บริการเกมส์ออนไลน์ บริการ IPTV บริการ White Net (เพื่อ
กลั่นกรองและสกัดจับภาพและสื่อบนอินเทอร์เน็ตที่ไม่เหมาะสำหรับเยาวชน) และโปรแกรม Norton
Anti-Virus (เพื่อตรวจจับและกำจัดไวรัสแบบอัตโนมัติ)

ในปี 2546 กลุ่มทรู และ ผู้ให้บริการรายอื่น เช่น MKSC ได้นำเสนอบริการอินเทอร์เน็ต
ไร้สายความเร็วสูง หรือ Wi-Fi (Wireless Fidelity) ณ วันที่ 31 ธันวาคม 2549
กลุ่มทรูได้ขยายจุดให้บริการอินเทอร์เน็ตไร้สายความเร็วสูงกว่า 3,000 จุดตามสถานที่ต่างๆ เช่น
ร้านกาแฟ ร้านอาหาร โรงแรม โรงพยาบาล ห้างสรรพสินค้า โรงภาพยนตร์ ศูนย์ประชุม
และอาคารสำนักงาน

ในเดือนมีนาคม 2548 กลุ่มทรู นำเสนอบริการ VDSL (Very High-Speed Digital
Subscriber Line) ซึ่งเป็นบริการอินเทอร์เน็ตความเร็วสูงตั้งแต่ 6 Mbps – 10 Mbps
สำหรับกลุ่มลูกค้าองค์กรธุรกิจ และกลุ่มธุรกิจ SME
เพื่อให้การดำเนินธุรกิจของลูกค้าเป็นไปอย่างราบรื่นและมีประสิทธิภาพยิ่งขึ้น

ในเดือนเมษายน 2548 เปิดให้บริการ Pre Pay hi-speed Internet ไฮ-สปีด
อินเทอร์เน็ตแบบ
เติมเงินครั้งแรกในประเทศไทย สามารถรับส่งข้อมูลได้เร็วกว่าอินเทอร์เน็ตธรรมดาถึง 4 เท่า
ด้วยอัตรา
ค่าบริการเพียงนาทีละ 0.24 บาท
และคิดค่าบริการตามการใช้งานจริงโดยไม่เสียค่าบริการรายเดือน
ซึ่งนับเป็นทางเลือกใหม่แก่ลูกค้าที่สะดวกและคุ้มค่า

ในระหว่างปี 2549 กลุ่มทรูได้นำเสนอผลิตภัณฑ์และบริการ ตลอดจนสร้างสรรค์สิ่งใหม่ๆ
มากมาย เพื่อให้สอดคล้องกับความต้องการของตลาด และไลฟ์สไตล์ของลูกค้า อาทิ

-   เปิดตัว True Knowledge Junior Package เพื่อขยายบริการบรอดแบนด์ไปยังตลาดล่าง
    นำเสนอบริการอินเทอร์เน็ตความเร็วสูง จำกัดชั่วโมง ในราคาประหยัด

-   เปิดตัว Outdoor Wi-Fi zone ครั้งแรกในประเทศไทย บนพื้นที่สยามสแควร์ ถนนสีลม และ
    ซอยทองหล่อ เพื่อให้ลูกค้าสามารถเข้าถึงคอนเทนต์ต่างๆ
    ด้วยการเชื่อมต่ออินเทอร์เน็ตผ่านเครื่องคอมพิวเตอร์ หรือผ่านโทรศัพท์เคลื่อนที่ที่รองรับระบบ
    Wi-Fi โดยไม่จำเป็นต้องอยู่
    ภายในตึกหรืออาคารเพื่อให้ใกล้จุดให้บริการ (Hotspot)

-   การทดลองให้บริการอินเทอร์เน็ตความเร็วสูงไร้สาย ด้วยเทคโนโลยี Pre WiMax ที่โคราช

-   ร่วมมือกับสถาบันเทคโนโลยีพระจอมเกล้าเจ้าคุณทหารลาดกระบังพัฒนาอุปกรณ์ Wi-Fi
    Router พลังแสงอาทิตย์ ซึ่งเป็นมิตรต่อสิ่งแวดล้อม

-   จับมือกับผู้พัฒนาอสังหาริมทรัพย์หลายๆ รายเพื่อนำเสนอบริการไซเบอร์โฮม

-   บริการซื้อสินค้าจากวิลล่า มาร์เก็ตผ่านเว็บไซต์ www.weloveshopping.com

-   การนำเสนอโปรโมชั่นร่วมกับทรูมูฟ และบริการ WiFi
    รวมทั้งผู้ผลิตคอมพิวเตอร์และโน้ตบุ๊คชั้นนำหลายรายเพื่อนำเสนอบริการที่คุ้มค่าและคุ้มราคาแก่ลูกค้า

-   เปิดบริการฮาร์ดดิสก์ส่วนตัวบนอินเทอร์เน็ตสำหรับผู้ใช้บริการอินเทอร์เน็ตความเร็วสูงของทรูและเปิดตัวบริการ
    “Play” ซึ่งเป็นบริการอินเทอร์เน็ตสำหรับลูกค้าแบบ Dial-up
    ซึ่งได้รับการตอบรับและได้รับความนิยมสุงสุดในตลาดเมืองไทย

-   ทรู ส่งของขวัญปีใหม่แก่ลูกค้าสมาชิกไฮ-สปีด อินเทอร์เน็ต มอบบัตรกำนัลพิเศษ ทรู คอฟฟี่
    การ์ด (True Coffee Card) เพื่อรับกาแฟถ้วยแรกฟรีและเก็บไว้ใช้เป็นส่วนลด 50%
    ครั้งต่อไป
    ที่ร้านทรู คอฟฟี่ทุกสาขาทั่วประเทศ ตลอด 3 เดือน (ถึงสิ้นเดือนมีนาคม 2550)

บริการอินเทอร์เน็ต

บริษัทดำเนินธุรกิจการให้บริการอินเทอร์เน็ต (รวมทั้ง Content และ Application)
โดยผ่านบริษัทย่อย คือ

(1) บริษัท เอเซีย อินโฟเน็ท จำกัด (“AI”) ซึ่งบริษัทถือหุ้นในสัดส่วนร้อยละ 65
    ได้รับอนุญาตจาก กสท
    ให้ดำเนินธุรกิจการให้บริการอินเทอร์เน็ตเชิงพาณิชย์แก่ผู้ใช้บริการทั่วประเทศ และ

(2) บริษัท ทรู อินเทอร์เน็ต จำกัด "True Internet" ซึ่งบริษัทถือหุ้นในสัดส่วนร้อยละ 99.99
    ในเดือนกันยายน 2548 ทรู อินเทอร์เน็ต ได้รับอนุญาตจากคณะกรรมการ กทช.
    ในการให้บริการอินเทอร์เน็ตแบบที่ 1 โดยมีระยะเวลาการอนุญาต 1 ปี ถึงวันที่ 18 สิงหาคม
    2549 และได้รับการต่ออายุออกไปอีก 1 ปีจนถึงเดือนสิงหาคม 2550 นอกจากนี้บริษัท เอเซีย
    อินโฟเน็ทยังได้รับใบอนุญาตให้บริการอินเทอร์เน็ตจากคณะกรรมการ กทช. ด้วยเช่นกัน
    โดยใบอนุญาตจะหมดอายุในเดือนกุมภาพันธ์ 2551

ในภาพรวมของธุรกิจอินเทอร์เน็ต ทรูเป็นผู้ให้บริการอินเทอร์เน็ตอันดับหนึ่งของประเทศ มี
ผู้ใช้บริการทั้งสิ้นกว่า 1 ล้านราย (รวมผู้ใช้บริการบรอดแบนด์สำหรับลูกค้าทั่วไป และลูกค้าของ
KSC ซึ่งเป็นบริษัทร่วม) โดยเป็นผู้นำตลาดทั้งในกลุ่มลูกค้าทั่วไป และลูกค้าธุรกิจ
เนื่องจากสามารถให้บริการพร้อมบริการเสริม ต่างๆ อย่างครบวงจร อาทิ บริการ Internet
Data Center บริการเก็บรักษาข้อมูลและบริการป้องกันความปลอดภัยข้อมูล
สำหรับลูกค้าธุรกิจขนาดใหญ่

ในปี 2549 ทรูได้รับใบอนุญาตจากคณะกรรมการ กทช. ให้เปิดบริการโครงข่ายอินเทอร์เน็ต
ระหว่างประเทศ (International Internet Gateway)
ซึ่งจะทำให้ทรูสามารถให้บริการที่มีคุณภาพสูงขึ้น รวมทั้งช่วยประหยัดต้นทุนในการให้บริการ
ซึ่งผู้บริโภคจะเป็นผู้ได้รับผลประโยชน์ต่างๆ เหล่านี้
ในที่สุด ทั้งนี้กลุ่มทรูจะเปิดให้บริการนี้ในต้นปี 2550

ตารางแสดงจำนวนผู้ใช้บริการอินเทอร์เน็ต:

  ----------------- ------------- ------------- -------------- -------------
  อินเทอร์เน็ต^(/1)    ณ วันที่ 31                                   
                    ธันวาคม                                     

                    2546          2547          2548           2549

  จำนวนผู้ใช้บริการ     652,726       1,231,344     716,703^(2/)   849,007
  ----------------- ------------- ------------- -------------- -------------

^(1/) ไม่รวม KSC

^(2/) จำนวนผู้ใช้บริการอินเทอร์เน็ตลดลงเนื่องจากลูกค้าประเภท Dial-up
เปลี่ยนมาใช้บริการบรอดแบนด์ และส่วนหนึ่ง
เป็นผลจากการเปลี่ยนแปลงวิธีการคำนวณจำนวนผู้ใช้บริการ Dial-up

2.3 บริการโครงข่ายข้อมูล

กลุ่มทรูให้บริการโครงข่ายข้อมูลให้แก่ลูกค้าธุรกิจ ด้วยเทคโนโลยีทันสมัยต่างๆ
รวมทั้งให้บริการด้านการบริหารโครงข่ายข้อมูล (Outsourced Data Network Management
Service) นอกจากนั้น ทรูมุ่งเน้นที่จะสร้างความแตกต่างจากผู้ให้บริการรายอื่นๆ
ด้วยการนำเสนอบริการตามความต้องการเฉพาะของลูกค้า
โดยผสมผสานผลิตภัณฑ์และบริการภายในกลุ่มทรู หรือการนำเสนอบริการร่วมกับคู่ค้าทางธุรกิจต่างๆ
อาทิ ร่วมมือกับบริษัทซิสโก้ (Cisco) เพื่อให้บริการวางระบบเครือข่าย IP เป็นต้น
ทำให้ไม่จำเป็นต้องแข่งขันด้านราคาเพียงอย่างเดียว

กลุ่มทรูคือหนึ่งในผู้ให้บริการโครงข่ายข้อมูลรายใหญ่ของประเทศ ทั้งนี้ ณ สิ้นปี 2549
กลุ่มทรูได้ให้บริการโครงข่ายข้อมูลดิจิตอล (Digital Data Network หรือ DDN) แก่ลูกค้ารวม
12,033 วงจร ซึ่งเพิ่มขึ้นในอัตราร้อยละ 17.8 จากปี 2548

ตารางแสดงจำนวนวงจรเช่าบริการโครงข่ายข้อมูลและรายได้เฉลี่ยต่อวงจรต่อเดือน (บาท):

  ----------------- ------------- ------------- ------------- -------------
  DDN               ณ วันที่ 31                                  
                    ธันวาคม                                    

                    2546          2547          2548          2549

  จำนวนวงจรเช่า      7,835         9,001         10,216        12,033

  รายได้เฉลี่ย (ARPU)  16,591        11,014        10,411        11,106
  ----------------- ------------- ------------- ------------- -------------

บริการโครงข่ายข้อมูลของทรูประกอบด้วยบริการผ่านเทคโนโลยีต่างๆ ดังนี้

-   โครงข่ายข้อมูลดิจิตอล DDN (Digital Data Network) หรือ Leased Line
    เป็นเครือข่าย
    ส่วนตัวสำหรับการรับส่งข้อมูลโดยเป็นเส้นทางสื่อสารที่เชื่อมโยงการรับส่งข้อมูล
    ภาพและเสียงระหว่างสถานที่ 2 แห่ง ภายใต้โครงข่ายของบริษัท ในอัตราความเร็วแบบคงที่
    ซึ่งเหมาะกับธุรกิจหรือองค์กรที่มีสาขาจำนวนมาก เช่น ธนาคาร สถาบันการเงิน ฯลฯ
    ที่จะต้องอาศัยการรับส่งข้อมูลอย่างต่อเนื่องและถูกต้องแม่นยำ
    และมีปริมาณข้อมูลเป็นจำนวนมาก
    บริษัทมีบริการนี้ให้เลือกหลายแบบตามความเหมาะสมกับลูกค้า โดยมีความเร็วตั้งแต่ 64 Kbps
    จนถึงมากกว่า 140 Mbps และรับประกันคุณภาพการให้บริการ
    ทั้งนี้บริษัทได้ให้บริการโครงข่ายข้อมูลดิจิตอลในเขตกรุงเทพและปริมณฑล รวมทั้งในต่างจังหวัด

-   บริการ IP Access Service (“IPAS”) เป็นบริการภายใต้ชื่อ “Megaport”
    ซึ่งเป็นการให้บริการและบริหารระบบการต่อเชื่อมอินเทอร์เน็ตให้แก่ลูกค้า
    ทำให้ลูกค้าไม่ต้องลงทุนในอุปกรณ์และบุคลากรเอง กลุ่มลูกค้าเป้าหมายของ Megaport ได้แก่
    บริษัทผู้ให้บริการอินเทอร์เน็ต (ISPs) บริษัทผู้ให้บริการด้านข้อมูลบนเว็บไซต์
    และกลุ่มลูกค้าธุรกิจซึ่งต้องการ Virtual Private Network service (“VPN”)
    หรือการเชื่อมต่อระหว่างสาขา

-   บริการโครงข่ายเชื่อมต่ออินเทอร์เน็ต (Trunking Access) ใช้ในการรับสายโทรศัพท์เข้า
    เพื่อต่อเชื่อมอินเทอร์เน็ตได้ครั้งละ 30 สายหรือจำนวนเท่าของ 30 สายพร้อมกัน
    ทำให้ลูกค้าไม่มีปัญหาจากคู่สายโทรศัพท์ขาดแคลนหรือคู่สายมีจำกัดในพื้นที่ให้บริการ
    และจดจำง่ายด้วยเลขหมายเดียว

-   บริการ Metronet เป็นบริการโครงข่ายข้อมูลที่ใช้เทคโนโลยี Fiber-to-the-building
    ซึ่งถูกออกแบบมาเฉพาะลูกค้าธุรกิจ เพื่อให้มี Network Configuration
    ที่เรียบง่ายกว่าเดิม โดยมี Bandwidth Capacity ที่กว้างขึ้น และมีคุณภาพบริการที่สูงขึ้น
    Metronet สามารถเพิ่ม
    ประสิทธิภาพการทำธุรกิจให้แก่ลูกค้า
    โดยลูกค้าแต่ละรายสามารถส่งผ่านข้อมูลได้ด้วยความเร็วสูง ระหว่าง 512 Kbps ถึง 1
    Gbps

-   บริการ Network Manager ซึ่งเป็นบริการเกี่ยวกับการบริหารเครือข่ายข้อมูลให้ลูกค้า
    โดยครอบคลุมถึงการลงทุนในอุปกรณ์ การจัดหาและวางแผนสำหรับสาขา
    รวมทั้งการติดตั้งเพื่อเตรียมใช้งาน
    การเป็นศูนย์กลางติดต่อระหว่างลูกค้าและผู้ให้บริการเครือข่ายอื่น
    (ในกรณีที่ใช้เครือข่ายของผู้ประกอบการรายอื่น)
    การดูแลเครือข่ายข้อมูลลูกค้าให้มีประสิทธิภาพตั้งแต่ต้นทางจนถึงปลายทาง
    และรายงานประมวลผลประสิทธิภาพของเครือข่ายตลอดจนช่วยวางแผนงานการใช้งานในอนาคต

-   บริการ Mail Fax เป็นบริการรับ-ส่งแฟกซ์ผ่านทางอีเมล์

-   บริการ MPLS VPN (Multiprotocol Label-Switching Virtual Private
    Networks) บริการเครือข่ายส่วนตัวเสมือนจริง
    ที่ทำงานโดยใช้เครือข่ายที่เชื่อมโยงเป็นเครือข่าย WAN (Wide Area Network)
    แต่ยังสามารถคงความเป็นเครือข่ายเฉพาะ ด้วยการนำเอาจุดเด่นของ IP (Internet
    Protocal) ด้วยความง่ายต่อการขยายและราคาที่ไม่แพงเมื่อเปรียบเทียบกับวงจรเช่า
    และรวมเข้ากับจุดเด่นของ Frame Relay คือความเสถียรและการจัดการส่งข้อมูลที่มี
    ประสิทธิภาพสูงกว่า ทำให้มีค่าใช้จ่ายคงที่ และสามารถใช้งานโทรศัพท์โดยไม่ต้องเสีย
    ค่าโทรทางไกล เหมาะกับองค์กรที่มีสาขากระจายอยู่ตามที่ต่างๆ และต้องการเชื่อมต่อ
    เครือข่ายเข้าด้วยกัน

2.4 บริการโทรศัพท์พื้นฐานใช้นอกสถานที่ (Personal Communication Telephone – WE
PCT)

บริการ WE PCT เป็นบริการที่ทำให้ผู้ใช้บริการสามารถพกพาโทรศัพท์บ้านไปใช้นอกบ้านได้
โดยใช้หมายเลขเดียวกับโทรศัพท์บ้าน และสามารถใช้ได้ถึง 9 เครื่องต่อโทรศัพท์พื้นฐาน 1
เลขหมาย โดย WE PCT แต่ละเครื่องจะมีหมายเลขประจำเครื่องของตนเอง

บริษัทให้บริการโทรศัพท์พื้นฐานใช้นอกสถานที่ WE PCT ผ่านบริษัท เอเซีย ไวร์เลส
คอมมิวนิเคชั่น จำกัด (“AWC”) ซึ่งเป็นบริษัทย่อย (บริษัทถือหุ้นในสัดส่วนร้อยละ 99.99)
โดยได้เปิดให้บริการอย่างเป็นทางการ เมื่อเดือนพฤศจิกายน 2542
ซึ่งถือเป็นบริการเสริมของโครงข่ายโทรศัพท์
พื้นฐาน ดำเนินการภายใต้สัญญากับ ทีโอที โดยรายได้ทั้งหมดจะถูกจัดเก็บโดย ทีโอที และ ทีโอที
จะ
แบ่งรายได้ที่จัดเก็บก่อนหักค่าใช้จ่ายให้บริษัทในอัตราร้อยละ 82 เนื่องจาก บริษัทได้มอบหมายให้
AWC ซึ่งเป็นบริษัทย่อยของบริษัทดำเนินการให้บริการ PCT แก่ลูกค้า ดังนั้น
บริษัทจึงต้องแบ่งรายได้ที่ได้รับมาจาก ทีโอที ในอัตราประมาณร้อยละ 70 ให้กับ AWC นอกจากนั้น
ทีโอที ก็สามารถให้บริการ PCT แก่ผู้ที่ใช้หมายเลขโทรศัพท์ของ ทีโอที ได้โดยผ่านโครงข่าย PCT
ของบริษัท ดังนั้น ทีโอที จึงต้องแบ่ง
รายได้ส่วนหนึ่งที่ ทีโอที ได้รับจากผู้ใช้บริการ PCT จากหมายเลขโทรศัพท์ของ ทีโอที ให้แก่บริษัท
เพื่อเป็นเสมือนค่าเช่าโครงข่าย โดยในส่วนนี้ ทีโอที จะต้องแบ่งรายได้ประมาณร้อยละ 80
ให้แก่บริษัท

บริการ WE PCT ให้บริการครอบคลุมพื้นที่ราว 2,500
ตารางกิโลเมตรในเขตพื้นที่ชั้นในของกรุงเทพมหานครและปริมณฑล ในเดือนกันยายน 2547 พีซีที
ได้เปลี่ยนเป็น WE PCT เพื่อสะท้อน
กลยุทธ์ในการสร้างชุมชนของคนที่มีความสนใจเหมือนกัน และมีไลฟ์สไตล์เดียวกัน ผ่านโปรโมชั่น
โทรฟรี ภายในโครงข่าย PCT ณ สิ้นปี 2549 ธุรกิจ WE PCT มีจำนวนผู้ใช้บริการทั้งสิ้น 347,099
ราย ซึ่งลดลงจากปลายปี 2548 ในอัตราร้อยละ 26
เนื่องจากผลกระทบจากการแข่งขันด้านราคาในธุรกิจโทรศัพท์เคลื่อนที่

ตารางแสดงจำนวนผู้ใช้บริการ WE PCT และรายได้เฉลี่ยต่อเลขหมายต่อเดือน:

  ------------------ ------------- ------------- ------------- -------------
  WE PCT             ณ วันที่ 31                                  
                     ธันวาคม                                    

                     2546          2547          2548          2549

  จำนวนผู้ใช้บริการ      549,295       472,846       469,125       347,099

  รายได้เฉลี่ย ^(1/)    282           268           318           257
  ------------------ ------------- ------------- ------------- -------------

^(1/) รวมลูกค้าที่ใช้บริการ PCT Buddy ซึ่งเป็นบริการแบบจ่ายเงินล่วงหน้า

3. ทรูวิชั่นส์

ทรูวิชั่นส์ (ชื่อเดิม ยูบีซี) คือ ผู้นำในการให้บริการโทรทัศน์ระบบบอกรับเป็นสมาชิก ซึ่งให้บริการทั่วประเทศ ผ่านดาวเทียมในระบบดิจิตอลตรงสู่บ้านสมาชิก และผ่านโครงข่ายผสมระหว่างเคเบิลใยแก้วนำแสงและเคเบิล coaxial ที่มีประสิทธิภาพสูง

ทรูวิชั่นส์ เกิดจากการควบรวมกิจการเมื่อปี พ.ศ. 2541 ระหว่างยูบีซี (เดิมคือ ไอบีซี) และยูบีซี เคเบิ้ล (เดิมคือ ยูทีวี) ดำเนินธุรกิจภายใต้สัญญาสัมปทาน 25 ปีที่ได้รับจากองค์การสื่อสารมวลชนแห่งประเทศไทย (อสมท) โดยสัญญาสัมปทานสำหรับบริการผ่านดาวเทียมจะหมดอายุในวันที่ 30 กันยายน 2557 และสัญญาสัมปทานสำหรับบริการผ่านเคเบิ้ลจะหมดอายุในวันที่ 31 ธันวาคม 2562

ทรูวิชั่นส์ให้บริการในระบบดิจิตอลผ่านดาวเทียม (DStv) โดยการส่งสัญญาณในระบบ Ku-band และใช้ระบบการบีบอัดสัญญาณ MPEGII ซึ่งทำให้บริษัทสามารถเพิ่มจำนวนช่องรายการได้มากขึ้น ปรับปรุงคุณภาพเสียงและภาพให้คมชัดยิ่งขึ้น สามารถกระจายสัญญาณให้บริการไปยังทุกๆ พื้นที่ในประเทศไทย ปัจจุบันการให้บริการระบบนี้ถ่ายทอดสัญญาณผ่านดาวเทียมไทยคม 5 ซึ่งมีขีดความสามารถสูงกว่าเดิมมาก นอกจากนี้ยังให้บริการผ่านดาวเทียม โดยแพร่ภาพในระบบ MMDS ซึ่งถ่ายทอดสัญญาณผ่านดาวเทียมไทยคม 1 

นอกจากนั้น ทรูวิชั่นส์ให้บริการโทรทัศน์ระบบบอกรับเป็นสมาชิกระบบเคเบิ้ล (Catv)
โดยให้บริการทั้งระบบดิจิตอลและระบบอนาลอคในเขตกรุงเทพมหานครและปริมณฑลผ่านโครงข่ายผสมระหว่างเคเบิ้ลใยแก้วนำแสง
และเคเบิ้ล coaxial ของบริษัท ทรู มัลติมีเดีย จำกัด (ซึ่งเป็นบริษัทย่อยของ
ทรู) โดยปัจจุบันโครงข่ายดังกล่าวผ่านบ้านถึงประมาณ 800,000 หลังคาเรือน

ในต้นปี 2549 ทรูประสบความสำเร็จในการรวมทรูวิชั่นส์เข้ามาเป็นส่วนหนึ่งของกลุ่มทรู
การควบรวมกิจการทรูวิชั่นส์ ทำให้ทรูถือหุ้นในสัดส่วนร้อยละ 91.8 ของทรูวิชั่นส์ นอกจากนี้
ทรูวิชั่นส์ยังมีการปรับเปลี่ยนกลยุทธ์ทางการตลาด โดยขยายบริการสู่ตลาดกลางและล่าง
ทำให้ทรูวิชั่นส์มีสมาชิก ณ สิ้นปี 2549 รวม 558,860 ราย หรือ 629,269 ราย
(รวมลูกค้าจากโปรโมชั่นร่วมกับทรูมูฟ) โดยเพิ่มขึ้นในอัตราร้อยละ 30 จากปี 2548

ตารางแสดงจำนวนผู้ใช้บริการโทรทัศน์ระบบบอกรับเป็นสมาชิกและรายได้เฉลี่ยต่อผู้ใช้บริการต่อเดือน
(บาท):

+-----------------+------------+------------+------------+------------+
| ทรูวิชั่นส์          | ณ วันที่ 31   |            |            |            |
|                 | ธันวาคม     |            |            |            |
+-----------------+------------+------------+------------+------------+
|                 | 2546       | 2547       | 2548       | 2549       |
+-----------------+------------+------------+------------+------------+
| จำนวนผู้ใช้บริการ   | 138,212    | 140,998    | 133,055    | 133,977    |
|                 |            |            |            |            |
| - เคเบิ้ลทีวี       | 296,603    | 316,544    | 350,761    | 424,883    |
|                 |            |            |            |            |
| - ดีเอสทีวี        |            |            |            |            |
+-----------------+------------+------------+------------+------------+
| ร               | 434,815    | 457,542    | 483,816    | 558,860    |
| วมจำนวนผู้ใช้บริการ |            |            |            |            |
+-----------------+------------+------------+------------+------------+
| รายได้เฉลี่ย       | 1,254      | 1,301      | 1,291      | 1,217      |
| (ARPU)          |            |            |            |            |
+-----------------+------------+------------+------------+------------+

ทรูวิชั่นส์นำเสนอความบันเทิงหลากหลายด้วยช่องรายการชั้นนำที่มีคุณภาพ
ทั้งจากในประเทศและต่างประเทศ ประกอบด้วย ภาพยนตร์ (เช่น HBO, Cinemax, Star
Movies, Hallmark) กีฬา (เช่น ESPN, Star Sport และรายการของทรูวิชั่นส์เอง ได้แก่
SuperSport, SuperSport Action และ Sport+) สาระบันเทิง (เช่น Historical
Channel, Discovery Channel, National Geographic) ข่าว (เช่น CNN, CNBC,
Bloomberg, BBC World) และภาพยนตร์ชุด (ส่วนใหญ่เป็นลิขสิทธิ์ของทรูวิชั่นส์แต่เพียงผู้เดียว)
นอกจากนั้นยังมี รายการจากสถานีโทรทัศน์ภาคปกติของไทย (Free TV)

ลูกค้าสามารถเลือกรับบริการได้ 4 แพ็คเกจ ตามระดับราคาและช่องรายการคือ Platinum,
Gold, Silver, True Knowledge หรือ Bronze

-   แพ็คเกจ Platinum เป็นแพ็คเกจที่มีช่องรายการหลากหลายมากที่สุดรวม 76 ช่อง
    รวมโทรทัศน์ภาคปกติ 6 ช่องและช่องรายการเพื่อการศึกษา 15 ช่อง
    ในราคาค่าบริการรายเดือน 2,000 บาท

-   แพ็คเกจ Gold สมาชิกสามารถรับชมช่องรายการต่างๆ 67 ช่อง รวมโทรทัศน์ภาคปกติ 6
    ช่องและช่องรายการเพื่อการศึกษา 15 ช่อง ในราคาค่าบริการรายเดือน 1,413 บาท

-   แพ็คเกจ Silver สมาชิกสามารถรับชมช่องรายการต่างๆ 56 ช่อง รวมโทรทัศน์ภาคปกติ 6
    ช่องและช่องรายการเพื่อการศึกษา 15 ช่อง ในราคาค่าบริการรายเดือน 750 บาท

-   แพ็คเกจ True Knowledge หรือ Bronze สมาชิกสามารถรับชมช่องรายการต่างๆ 46 ช่อง
    รวมโทรทัศน์ภาคปกติ 6 ช่องและช่องรายการเพื่อการศึกษา 15 ช่อง
    ในราคาค่าบริการรายเดือน 340 บาท

ปี 2549
เป็นอีกปีหนึ่งที่ทรูวิชั่นส์ประสบความสำเร็จอย่างสูงในการผลิตรายการเรียลลิตี้โชว์ที่ได้รับความนิยม
อะคาเดมี แฟนเทเชีย ซีซั่น 3 (AF3)
ซึ่งนอกจากจะเป็นโปรแกรมสำคัญในการรักษาฐานลูกค้าของทรูวิชั่นส์ในช่วงที่มีการชะลอตัวตามฤดูกาลแล้ว
ยังเป็นการสร้างคอนเทนต์ให้กับธุรกิจอื่นๆ ภายในกลุ่มทรูอีกด้วย นอกจากนี้ ในปี 2549
ทรูวิชั่นส์ยังได้ขยายบริการสู่ตลาดกลางและล่าง
โดยนำเสนอแพ็คเกจราคาประหยัดร่วมกับทรูมูฟเพื่อเพิ่มจำนวนผู้ใช้บริการ

บริการใหม่ๆ ของทรูวิชั่นส์ ที่ได้นำออกสู่ตลาดในระหว่างปี 2549 ประกอบด้วย:

-   เปิดตัว True Knowledge (Bronze) Package ในเดือนเมษายน
    ซึ่งเป็นแพ็คเกจใหม่ราคาประหยัด โดยมีช่องรายการให้เลือกชมมากกว่า 40 ช่อง
    ทั้งนี้เพื่อขยายตลาดไปยังกลุ่มผู้มีรายได้น้อย และลูกค้าที่อยู่นอกเขตกรุงเทพมหานคร
    ซึ่งไม่เคยเป็นสมาชิกบริการโทรทัศน์ระบบบอกรับเป็นสมาชิกมาก่อน

-   เปิดตัว ทรูวิชั่นส์-ยูบีซี ทรูมูฟ ฟรีวิว แพ็คเกจ ร่วมกับทรูมูฟ ในเดือนกรกฎาคม
    ซึ่งมอบสิทธิพิเศษให้ผู้ใช้บริการทรูมูฟ ติดตั้งจานดาวเทียมโดยไม่เสียค่าติดตั้ง ณ สิ้นปี 2549
    มีผู้สนใจสมัครเป็นสมาชิกเป็นจำนวนมาก นอกจากนี้ ผู้ใช้บริการทรูวิชั่นส์-ยูบีซี ทรูมูฟ ฟรีวิว
    แพ็คเกจได้
    สนใจเปลี่ยนเป็นสมาชิกแพ็คเกจอื่นๆ (ที่มีอัตราค่าบริการรายเดือนที่สูงขึ้น) ในอัตราเฉลี่ย
    ร้อยละ 26

-   ในเดือนธันวาคม
    ทรูวิชั่นส์ได้บรรลุข้อตกลงเบื้องต้นในการซื้อลิขสิทธิ์แต่เพียงผู้เดียวในประเทศไทยในการถ่ายทอดการแข่งขันฟุตบอลพรีเมียร์ลีกของประเทศอังกฤษสำหรับ
    3 ฤดูกาลหน้า รายการกีฬาฟุตบอลพรีเมียร์ลีกนี้ ถือเป็นกีฬาที่ผู้ชมชาวไทยนิยมดูมากที่สุด
    โดยที่ผ่านมา ทรูวิชั่นส์นำเสนอฟุตบอลรายการนี้ผ่านช่อง ESPN และ Star Sports
    ซึ่งการได้ลิขสิทธิ์นี้ยังเปิดโอกาสให้ทรูวิชั่นส์สามารถทำโปรโมชั่นต่างๆ ร่วมกับกลุ่มทรูได้อีกด้วย

-   เปิดตัวช่องรายการสาระบันเทิงใหม่ ได้แก่ช่อง Explore 1 Explore 2 และ Explore 3
    รวมถึงช่อง‘ทรูมิวสิค’ ซึ่งเป็นช่องเพลงที่ผู้ชมรายการสามารถมีส่วนร่วมได้แบบ
    Interactive ตลอดจนนำเสนอช่อง G² ช่องเกมทางโทรทัศน์ 24 ชั่วโมง
    เป็นช่องแรกในประเทศไทย

-   ร่วมมือกับทรูมูฟ ทรูออนไลน์และทรูไลฟ์ ในการให้ลูกค้าเลือกชมรายการAF3 ได้หลายช่องทาง
    (ดูรายละเอียดเพิ่มเติมภายใต้หัวข้อ “ทรูมูฟ”)

4. ทรูมันนี่

ทรูมันนี่ได้รับใบอนุญาตจากธนาคารแห่งประเทศไทยให้ประกอบธุรกิจบัตรเงินอิเล็คทรอนิกส์
และได้รับอนุมัติจากกรมสรรพากรในการแต่งตั้งเป็นตัวแทนรับชำระค่าสินค้าและบริการพร้อมการออกใบเสร็จรับเงิน/ใบกำกับภาษี
บริการหลักๆ ของทรูมันนี่แบ่งเป็น การให้บริการบัตรเงินสดทรูมันนี่
การเป็นตัวแทนรับชำระค่าสินค้าและบริการ และการให้บริการทรูมันนี่
(บริการการเงินบนโทรศัพท์เคลื่อนที่ทรูมูฟ)

บัตรเงินสดทรูมันนี่

บัตรเงินสดทรูมันนี่ ช่วยให้ผู้ใช้บริการทรูมูฟและทรูสามารถเติมเงินให้กับบริการต่างๆ ภายในกลุ่มทรู
ซึ่งประกอบด้วย บริการทรูมูฟแบบเติมเงิน บริการ WE PCT Buddy บริการ Fund Card
บริการอินเทอร์เน็ตความเร็วสูงแบบเติมเงิน บริการซื้อชั่วโมงอินเทอร์เน็ต บริการ Wi-Fi บริการ
True World บริการ True e-book และบริการเกมส์ออนไลน์ต่างๆ
ด้วยวิธีการและขั้นตอนแบบเดิม โดยใช้รหัสที่ปรากฏในบัตร
ทรูมันนี่เปิดให้บริการบัตรเงินสดนี้เมื่อปลายปี 2548

ตัวแทนรับชำระค่าสินค้าและบริการ

ทรูมันนี่เปิดให้บริการรับชำระค่าสินค้าและบริการตั้งแต่ปี 2546 จนถึงปัจจุบันมีจุดรับชำระ
ทั้งสิ้น 510 แห่ง และสามารถรับชำระตามใบแจ้งหนี้จาก 15 บริการ การรับชำระผ่านตัวแทน
ให้บริการรับชำระเงินตามใบแจ้งหนี้ที่มีบาร์โค้ด ด้วยเงินสด เช็ค และ/หรือ บัตรเครดิต
ตามจำนวนเงินรวมใน
ใบแจ้งหนี้ หรือชำระบางส่วน
รวมทั้งยังสามารถชำระโดยไม่ต้องใช้ใบแจ้งหนี้ได้ในกรณีเปิดรับชำระแบบออนไลน์
นอกจากนี้ระบบยังสามารถเปิดรับชำระได้ แม้เกินกำหนดรับชำระตามใบแจ้งหนี้

บริการการเงินบนโทรศัพท์เคลื่อนที่ทรูมูฟ (บริการทรูมันนี่)

ทรูมันนี่ เปิดให้บริการการเงินบนโทรศัพท์เคลื่อนที่ทรูมูฟเมื่อต้นปี 2549
เพื่ออำนวยความสะดวกแก่ผู้ใช้บริการทรูมูฟให้สามารถทำธุรกรรมทางการเงินต่างๆ
บนโทรศัพท์เคลื่อนที่ได้ทุกที่
ทุกเวลา และมีความปลอดภัยอย่างสูงด้วยระบบรักษาความปลอดภัยที่เป็นมาตรฐานสากล
โดยผู้ใช้บริการสามารถ

-   เติมเงินให้กับสินค้าและบริการระบบเติมเงินต่างๆ ของกลุ่มทรู เช่น บริการทรูมูฟแบบเติมเงิน
    การซื้อชั่วโมงอินเทอร์เน็ต

-   ชำระค่าบริการผลิตภัณฑ์และบริการต่างๆ ภายในกลุ่มทรู รวมทั้งชำระค่าสินค้าและบริการอื่นๆ
    อาทิ ค่าไฟฟ้า น้ำประปา ค่าโดยสารรถแท็กซี่ และการซื้อบัตรชมภาพยนตร์และโบว์ลิ่ง
    ยิ่งไปกว่านั้น
    บริการทรูมันนี่ยังมีระบบเตือนการชำระก่อนกำหนดสำหรับค่าไฟฟ้าและน้ำประปาด้วย

-   โอนเงินจากบัญชีทรูมันนี่ของตนเองไปยังบัญชีทรูมันนี่อื่น หรือโอนจากบัญชีธนาคารของ
    ตนเองไปยังบัญชีทรูมันนี่

-   ผู้ใช้บริการสามารถเก็บเงินไว้ในบัญชีทรูมันนี่สูงสุดถึง 30,000 บาท
    และสามารถเติมเงินเข้าบัญชีทรูมันนี่จากหลายช่องทาง ไม่ว่าจะเป็นบัตรเงินสดทรูมันนี่
    ผ่านบัญชีธนาคารที่ลงทะเบียนไว้แล้วกับธนาคารเจ้าของบัญชี
    หรือผ่านบัตรเครดิตที่ลงทะเบียนไว้แล้วกับบริษัท

นอกจากนี้ บริการทรูมันนี่ยังเป็นช่องทางในการชำระเงินของบริการทรูวิชั่นส์-ยูบีซี ทรูมูฟ
ฟรีวิวแพ็คเกจ
โดยผู้ใช้บริการจะถูกตัดเงินค่าสมาชิกจากเงินในบัญชีทรูมันนี่ทุกเดือนเมื่อถึงกำหนดโดยอัตโนมัติ
ผู้ใช้บริการทรูวิชั่นส์-ยูบีซี ทรูมูฟ ฟรีวิว แพ็คเกจยังสามารถเปลี่ยนเป็นสมาชิกแพ็คเกจอื่นๆ
ที่มีอัตราค่าบริการรายเดือนที่สูงขึ้นด้วยการชำระผ่านบริการทรูมันนี่ได้อีกด้วย

ปัจจุบันมีลูกค้าทรูมูฟใช้บริการทรูมันนี่ประมาณ 850,000 ราย และคาดว่าจะเพิ่มขึ้นอย่าง
ต่อเนื่องในอนาคต ซึ่งจะทำให้ทรูมันนี่เป็นปัจจัยสำคัญ ที่จะผลักดันให้วิสัยทัศน์การเป็นผู้นำ
Convergence Lifestyle ของกลุ่มทรู ชัดเจนเป็นรูปธรรมยิ่งขึ้น

5. ทรูไลฟ์

ทรูไลฟ์ คือบริการดิจิตอลคอนเทนต์ และเป็นช่องทางที่ทำให้ผู้ใช้บริการสามารถเข้าถึงชุมชนดิจิตอล
อีกทั้งยังทำให้เกิดธุรกรรมระหว่างผู้บริโภคกับผู้บริโภค ธุรกิจกับผู้บริโภค และธุรกิจกับธุรกิจ

ทรูไลฟ์ประกอบด้วย 3 ส่วนหลัก คือ พอร์ทัลชุมชนออนไลน์ ทรูไลฟ์ช้อป และ ทรูไลฟ์พลัส
(แพ็คเกจที่ผสานผลิตภัณฑ์และบริการในกลุ่มทรูเข้าด้วยกัน)

พอร์ทัลชุมชนออนไลน์ของทรูไลฟ์ แบ่งออกเป็น 2 พอร์ทัล คือ Trueworld.net และ
Truelife.com
ซึ่งนำเสนอคอนเทนต์ที่เชื่อมโยงผู้ที่มีความสนใจหรือมีไลฟ์สไตล์ใกล้เคียงกันเข้าด้วยกัน โดย
Trueworld.net จะประกอบด้วยคอนเทนต์ 4 ประเภท คือ ดนตรี กีฬา รายการโทรทัศน์และ
ภาพยนตร์ ซึ่งในขณะนี้มีผู้ใช้บริการราว 300,000 ราย สำหรับ Truelife.com
ซึ่งเปิดให้บริการในปี 2549 เป็นบริการที่ช่วยให้ผู้ใช้บริการสามารถสื่อสารกันด้วยการส่งข้อความ
รูปภาพ หรือสนทนาผ่าน
ห้องสนทนาสด

นอกจากนั้น กลุ่มทรูยังเป็นผู้ให้บริการเกมส์ออนไลน์รายใหญ่ โดยบริษัท NC True ซึ่งเป็นบริษัทร่วมทุนกับบริษัท NC Soft ผู้ผลิตเกมส์ออนไลน์ชั้นนำระดับโลกจากประเทศเกาหลี ได้เปิดตัว “Lineage II” ในปี 2548 และเปิดตัว “กิลด์วอร์ส แฟคชั่นส์” ในปี 2549 ซึ่งปัจจุบันนับเป็นเกมส์ออนไลน์ที่มีผู้เล่นมากสุดในอันดับต้นๆ ของเมืองไทย นอกจากนั้นในปี 2549 บริษัท ทรู ดิจิตอล ได้เปิดตัวเกมส์ “Special Force” โดยได้รับความนิยมจากผู้เล่นเกมส์ออนไลน์ชาวไทยอย่างรวดเร็ว โดยมีผู้ลงทะเบียนเล่นเกมส์ จำนวนประมาณ 1.5 ล้านราย ทำให้ขึ้นนำเป็นเกมส์ออนไลน์ประเภท Casual อันดับหนึ่งของเมืองไทย

ทรูไลฟ์ช้อป คือ สถานที่ที่ให้ลูกค้าได้สัมผัส ผลิตภัณฑ์และบริการหลากหลายของกลุ่มทรู รวมไปถึงทรูคอฟฟี่ ทรูมิวสิค และทรูบรอดแบนด์ ณ สิ้นปี 2549 ทรูเปิดให้บริการทรูไลฟ์ช้อปหลายแห่ง ในเขตกรุงเทพมหานครและปริมณฑล โดยส่วนใหญ่จะตั้งอยู่ในบริเวณที่คนรุ่นใหม่ให้ความนิยมมา พักผ่อน หรือจับจ่ายใช้สอย 

ทรูไลฟ์พลัส คือ การผสานผลิตภัณฑ์และบริการภายในกลุ่มทรู เพื่อนำเสนอแพ็คเกจที่ตรงใจตามไลฟ์สไตล์ของผู้ใช้บริการ

บริการจากทรูไลฟ์ในปี 2549 ประกอบด้วย

-   ร่วมมือกับบริษัท จีเอ็มเอ็ม ดิจิตอล โดเมน จำกัด (จีเอ็มเอ็มดี) ผู้ให้บริการดิจิตอลคอนเทนต์
    เปิดบริการใหม่ Full Song Download ให้ดาวน์โหลดเพลงแกรมมี่ทั้งค่ายแบบเต็มเพลง

-   โปรโมชั่นจากทรูสปอร์ต ร่วมกับทรูมูฟและทรูวิชั่นส์ ให้ผู้ใช้บริการ Trueworld.net ดูการ
    แข่งขันฟุตบอล 4 ทีมดังจากสโมสรฟุตบอลอังกฤษ อาร์เซนอล เชลซี ลิเวอร์พูล และ
    แมนเชสเตอร์ ยูไนเต็ด ผ่านบริการบรอดแบนด์ และส่ง SMS เพื่อลุ้นรับรางวัลต่างๆ

-   ผู้ใช้บริการ Trueworld.net สามารถชมรายการเรียลลิตี้โชว์ อะคาเดมี แฟนเทเชีย ซีซั่น
    3 และสนุกกับคอนเทนต์ต่างๆ ที่เกี่ยวข้องกับรายการได้ตลอด 24 ชั่วโมง
    (ดูรายละเอียดเพิ่มเติมได้
    ภายใต้หัวข้อ ทรูมูฟ)

-   ในเดือนพฤศจิกายน ทรูวิชั่นส์เปิดช่อง “ทรู มิวสิค”
    ช่องเพลงฮิตแนวใหม่ที่ผู้ชมสามารถเลือกเพลงได้ โดยการโหวตผ่านทรูมูฟ ในรูปแบบ
    Interactive Music ช่องแรกในประเทศไทย

-   ร่วมมือกับทรูวิชั่นส์ เปิดตัวG² ช่องเกม 24 ชั่วโมงช่องแรกของเมืองไทย

นอกจากนี้ ในปี 2549 ได้เปิดตัวแพคเก็จที่ผสมผสานผลิตภัณฑ์และบริการภายในกลุ่มทรู อาทิ
แพ็คเกจ ทรูวิชั่นส์-ยูบีซี ทรูมูฟ ฟรีวิว (ทรูมูฟ และทรูวิชั่นส์), แพ็คเกจทรูมูฟ Unlimited 799
(ทรูมูฟกับบรอดแบนด์สำหรับบุคคลทั่ไป) แพ็คเกจผูกรัก (ทรูมูฟกับทรูออนไลน์) และอะคาเดมี
แฟนเทเชีย
ซีซั่น 3 (ทรูมูฟกับและทรูวิชั่นส์) ซึ่งได้กล่าวมาแล้วข้างต้น

3.2 การตลาด

บริษัทมีเป้าหมายที่จะให้บริการโทรคมนาคมต่างๆ ในลักษณะที่เป็น Solution
โดยการนำเสนอบริการในกลุ่มไปด้วยกัน ทั้งบริการเสียง วิดีโอและข้อมูล เติมเต็มทุกไลฟ์สไตล์
ไม่ว่าจะเป็น Live, Learn, Work หรือ Play โดยผลิตภัณฑ์และบริการทั้งหมดภายในกลุ่ม
จะมีการนำเสนอและทำการตลาดอยู่ภายใต้แบรนด์ “ทรู”
กลยุทธ์ทางการตลาดในลักษณะนี้ทำให้ทรูแตกต่างจากผู้ใช้บริการรายอื่นๆ
ช่วยให้ทรูสามารถเพิ่มส่วนแบ่งตลาด และทำให้อัตรายกเลิกบริการลดลงอีกด้วย
ปัจจุบันทรูคือหนึ่งในผู้นำผลิตภัณฑ์และบริการด้านไลฟ์สไตล์ของประเทศไทย

กลยุทธ์ในการรักษาฐานลูกค้า ก็เป็นอีกกลยุทธ์หลักสำหรับธุรกิจโทรศัพท์เคลื่อนที่
ซึ่งตลาดมีการแข่งขันอย่างรุนแรง

3.3 การจำหน่ายเเละช่องทางการจำหน่าย

บริษัทได้แบ่งทีมขาย ออกเป็น 3 ส่วน คือ กลุ่มลูกค้าบุคคล กลุ่ม SME และ กลุ่มลูกค้าองค์กรธุรกิจ
เพื่อให้เข้าถึงกลุ่มลูกค้าบุคคล บริษัทได้เปิดศูนย์บริการทั้งในเขตกรุงเทพมหานครและปริมณฑล
รวมทั้งต่างจังหวัด โดยในแต่ละศูนย์บริการจะมีเจ้าหน้าที่พร้อมให้คำแนะนำแบบ one-stop
shopping ในแห่งเดียว เกี่ยวกับบริการสื่อสารทั้งแบบมีสายและไร้สาย
เครื่องโทรศัพท์และอุปกรณ์เสริม และอุปกรณ์สื่อสารอื่นๆ รวมทั้งโมเด็ม ADSL
ซึ่งในศูนย์บริการใหญ่จะมีการให้บริการอินเทอร์เน็ตด้วย
นอกจากนี้บริษัทยังได้จำหน่ายสินค้าและบริการผ่านตัวแทนจำหน่ายทั่วประเทศ ทั้งที่เป็น Dealer
Shop และ
ตัวแทนจำหน่ายอิสระ นอกจากนั้นบริษัทยังเปิดศูนย์รับจองทางโทรศัพท์ (Tele Ordering) ซึ่งเป็น
ช่องทางที่ลูกค้าสามารถโทรศัพท์เข้ามาเพื่อขอใช้บริการได้โดยตรง

บริษัทมีทีมขาย (Account Executive/ Account Manager) ผู้บริหารงานลูกค้า
ที่มีความเชี่ยวชาญในการเข้าถึงความต้องการของลูกค้าตามแต่ละธุรกิจได้เป็นอย่างดี
และเน้นความสัมพันธ์อันดีกับลูกค้าแบบต่อเนื่องในระยะยาว นอกจากนี้
บริษัทยังมีพนักงานขายตรงเพื่ออำนวยความสะดวกในการให้บริการแก่ลูกค้า SME
และลูกค้าองค์กรธุรกิจ

สำหรับบริการทรูมูฟแบบเติมเงิน ผู้ใช้บริการสามารถเติมเงินได้ในหลากหลายวิธีด้วยกัน เช่น
การเติมเงินผ่านเครื่องเอทีเอ็ม และการเติมเงินอัตโนมัติแบบ ‘over-the-air’
ซึ่ผ่านบริการทางการเงินของบริษัททรูมันนี่ (ทรูมันนี่) ซึ่งเป็นบริษัทย่อยของทรู
หรือผ่านตัวแทนที่ได้รับอนุญาตให้โอนค่าโทรแบบ over-the-air
ไปยังโทรศัพท์เคลื่อนที่ของผู้ใช้บริการ ซึ่งมีจำนวนกว่า 100,000 ราย ณ สิ้นปี 2549

สำหรับทรูวิชั่นส์ช่องทางการจำหน่ายหลักคือ การขายทางโทรศัพท์ การขายตรง
ผ่านเว็บไซต์และเครือข่ายตัวแทนจำหน่ายทั่วประเทศ

3.4 การจัดหาผลิตภัณฑ์หรือบริการ

ความสามารถในการให้บริการของโครงข่าย

บริษัทเชื่อว่าความสามารถในการให้บริการของโครงข่ายของบริษัทเป็นจุดเด่นที่สำคัญในการให้บริการของบริษัท
กล่าวคือ บริษัทมีโครงข่ายเคเบิ้ลใยแก้วนำแสงที่ครอบคลุมพื้นที่ให้บริการและเข้าถึง
ผู้ใช้บริการได้อย่างทั่วถึง โดยมีส่วนประกอบที่เป็นสายทองแดงเป็นระยะทางสั้นๆ
ทำให้สามารถส่งสัญญาณ เสียง ภาพ หรือ ข้อมูล ได้อย่างมีประสิทธิภาพ นอกจากนี้
การออกแบบโครงข่ายของบริษัทในลักษณะใยแมงมุม
ยังสามารถขจัดปัญหาที่ผู้ใช้บริการไม่สามารถใช้โทรศัพท์ได้อันเนื่องจากการที่
สายโทรศัพท์หรือเส้นทางในการติดต่อถูกตัดขาดเพราะอุบัติเหตุ
หรือด้วยเหตุอื่นใดโดยทำให้บริษัทสามารถเลือกใช้เส้นทางอื่นทดแทนเส้นทางที่ต้องผ่านจุดที่เกิดเหตุเสียนั้นได้

ทรูมูฟเป็นผู้ให้บริการที่เข้ามาดำเนินธุรกิจโทรศัพท์เคลื่อนที่หลังสุดในจำนวนผู้ให้บริการโทรศัพท์เคลื่อนที่รายใหญ่
3 ราย ซึ่งทำให้ได้รับประโยชน์จากพัฒนาการใหม่ๆ ทางเทคโนโลยี โดย
ทำให้มีการลงทุนที่มีประสิทธิภาพและต้นทุนถูกกว่า ในปี 2549 ทรูมูฟสามารถขยายการให้บริการ
จนครอบคลุมพื้นที่ร้อยละ 92 ของจำนวนประชากรของประเทศ
และขยายขีดความสามารถของโครงข่ายให้รองรับจำนวนผู้ใช้บริการได้ราว 8 ล้านราย

แหล่งที่มาของผลิตภัณฑ์และบริการ

บริษัทได้สั่งซื้ออุปกรณ์โครงข่ายโทรคมนาคมจากผู้ผลิตอุปกรณ์ชั้นนำของโลก ได้แก่ Siemens
Alcatel Lucent NEC และ Huawei
นอกจากนั้นมีผู้รับเหมาจำนวนมากในการจัดหาและติดตั้งโครงข่ายของบริษัท
ซึ่งบริษัทไม่ได้มีการพึ่งพิง ผู้จัดจำหน่ายหรือผู้รับเหมารายใดเป็นการเฉพาะ
และบริษัทไม่มีปัญหาในการจัดหาผู้จัดจำหน่ายและผู้รับเหมาเนื่องจากมีจำนวนมากราย

การสนับสนุนทางด้านเทคนิคและการบริหาร

ในอดีตบริษัทเคยได้รับความช่วยเหลือทางด้านเทคนิค และการบริหารจากพันธมิตรทางธุรกิจ
ซึ่งประกอบด้วย บริษัท Verizon Communications, Inc (Verizon) สำหรับทรู บริษัท
Orange SA ให้ความช่วยเหลือด้านเทคนิคและการบริหารสำหรับทรูมูฟ และ MIH สำหรับทรูวิชั่นส์
แต่ในปัจจุบันบริษัท
ไม่ได้รับการสนับสนุนด้านเทคนิค และการบริหารจากพันธมิตรทางธุรกิจดังกล่าว
เนื่องจากพันธมิตรเหล่านี้ได้ขายหรือลดสัดส่วนการถือหุ้น อย่างไรก็ตามบริษัทฯ
สามารถรับถ่ายทอดเทคโนโลยีและความรู้จนสามารถบริหารงานได้เองโดยไม่ต้องพึ่งพาการสนับสนุนด้านเทคนิคและบริหารจากพันธมิตร
ทางธุรกิจอีกแต่อย่างใด

3.5 ภาวะธุรกิจโทรคมนาคมไทย 

ธุรกิจโทรศัพท์เคลื่อนที่

ตลาดโทรศัพท์เคลื่อนที่ของประเทศไทยมีการเติบโตอย่างรวดเร็วในระยะเวลาไม่กี่ปีที่ผ่านมา
จากการประเมินของสหภาพโทรคมนาคมระหว่างประเทศ (International
Telecommunications Union หรือ ITU)
คาดว่าตลาดโทรศัพท์เคลื่อนที่ในประเทศไทยมีจำนวนผู้ใช้บริการเพิ่มขึ้นจากราว 7.9 ล้านรายในปี
2544 เป็นราว 40 ล้านราย ณ สิ้นปี 2549
ทำให้มีอัตราการใช้บริการโทรศัพท์เคลื่อนที่ต่อประชากร 100 คน เป็นอัตราร้อยละ 60 ณ สิ้นปี
2549 (อัตราร้อยละ 45.5 ณ สิ้นปี 25498)
ทั้งนี้ไม่รวมผู้ใช้บริการโทรศัพท์เคลื่อนที่ของไทยโมบายและฮัทช์

อย่างไรก็ตาม เมื่อเปรียบเทียบกับประเทศอื่นๆ
ในภูมิภาคเดียวกันจะเห็นว่าตลาดโทรศัพท์เคลื่อนที่ของไทยมีอัตราการใช้บริการต่ำกว่าประเทศอื่นๆ
ดังตารางต่อไปนี้

  ---------------------------- ------------------------------------------
  ประเทศ                       ณ สิ้นปี 2548

                               อัตราการใช้โทรศัพท์เคลื่อนที่

  ฮ่องกง                        118.5%

  สิงคโปร์                       96.3%

  เกาหลีใต้                      79.9%

  มาเลเซีย                      76.3%

  ไทย                          46.9%

  ฟิลิปปินส์                       48.5%

  จีน                           30.2%

  อินโดนีเซีย                     22.0%
  ---------------------------- ------------------------------------------

ที่มา : BMI Research “Thailand Telecommunications Report Q2 2006”

ผู้ให้บริการโทรศัพท์เคลื่อนที่ในประเทศไทย ประกอบด้วย บริษัท แอดวานซ์ อินโฟร์ เซอร์วิส จำกัด
(มหาชน) หรือ AIS และบริษัทดิจิตอลโฟน หรือ DPC ซึ่งเป็นบริษัทย่อยของบริษัท แอดวานซ์
อินโฟร์ เซอร์วิส จำกัด (มหาชน) บริษัท โทเทิ่ล แอ็คเซ็ส คอมมูนิเคชั่น (มหาชน) หรือ DTAC
บริษัท
ทรูมูฟ ซึ่งเป็นบริษัทย่อยของกลุ่มบริษัททรู โดยทรูถือหุ้นใหญ่ บริษัท ฮัทชิสัน ซีเอที ไวร์เลส
มัลติมีเดีย จำกัด (ซึ่งให้บริการภายใต้แบรนด์ “Hutch”) ทีโอที และ Thai Mobile (ไทย
โมบาย – บริษัทร่วมทุนระหว่างกสท และ ทีโอที) คู่แข่งรายใหญ่ที่สุด 2 ราย คือ AIS (และ DPC
ซึ่งเป็นบริษัทย่อยที่เอไอเอสถือหุ้นใหญ่) และ DTAC ซึ่งมีส่วนแบ่งตลาดประมาณร้อยละ 49.6 และ
31.1 ตามลำดับ ณ สิ้นเดือนธันวาคม 2549
โดยบริษัทเป็นผู้ให้บริการโทรศัพท์เคลื่อนที่รายใหญ่อันดับ 3 ด้วยส่วนแบ่งตลาดประมาณร้อยละ 19.3
(ซึ่งเพิ่มขึ้นจากร้อยละ 15.1 ณ สิ้นปี 2548)

ตารางแสดงจำนวนผู้ใช้บริการของผู้ให้บริการโทรศัพท์เคลื่อนที่แต่ละรายในระยะเวลา 4
ปีที่ผ่านมา:

+----------------------+-----------+-----------+-----------+-----------+
| ผู้ให้บริการ             | ณ วันที่ 31  |           |           |           |
|                      | ธันวาคม    |           |           |           |
+----------------------+-----------+-----------+-----------+-----------+
|                      | 2546      | 2547      | 2548      | 2549      |
+----------------------+-----------+-----------+-----------+-----------+
| เอไอเอส (AIS)        | 1         | 1         | 1         | 1         |
|                      | 3,239,200 | 5,184,000 | 6,408,900 | 9,521,500 |
+----------------------+-----------+-----------+-----------+-----------+
| ดีแทค (DTAC)          | 6,550,496 | 7,786,165 | 8,676,940 | 1         |
|                      |           |           |           | 2,225,498 |
+----------------------+-----------+-----------+-----------+-----------+
| ทรูมูฟ (True Move)     | 1,824,990 | 3,380,383 | 4,458,643 | 7,577,742 |
+----------------------+-----------+-----------+-----------+-----------+
| จำนวนผู้ใช้บริการทั้งหมด   | 2         | 2         | 2         | 3         |
| ^(1/)                | 1,614,686 | 6,350,548 | 9,544,483 | 9,324,740 |
+----------------------+-----------+-----------+-----------+-----------+
| ส่วนแบ่งการตลาดของทรูมูฟ | 8.4%      | 12.8%     | 15.1%     | 19.3%     |
+----------------------+-----------+-----------+-----------+-----------+

ที่มา : Website ของแต่ละบริษัท

หมายเหตุ: ^(1/) ไม่รวมฮัทช์และไทยโมบาย

ตลาดโทรศัพท์เคลื่อนที่ในประเทศไทยมีการแข่งขันสูง ผู้ให้บริการต่างพยายามแข่งขันเพื่อ
เพิ่มส่วนแบ่งตลาด โดยผ่านกิจกรรมส่งเสริมการขายต่างๆ
รวมทั้งการเสนอค่าบริการแบบเติมเงินราคาถูกเพื่อดึงดูดผู้ใช้บริการที่มีรายได้น้อย
ทั้งนี้ได้อำนวยความสะดวกในการซื้อบัตรเติมเงินโดยสามารถซื้อได้จากร้านสะดวกซื้อและสถานีจำหน่ายน้ำมันต่างๆ
ซึ่งเป็นสาเหตุหนึ่งที่ทำให้จำนวนผู้ใช้บริการโทรศัพท์เคลื่อนที่แบบเติมเงินมีจำนวนเพิ่มสูงขึ้นมากในระหว่างปี
2545 – 2548 นอกจากนี้ผู้ให้บริการโทรศัพท์เคลื่อนที่ยังมุ่งเน้นสร้างความเติบโตให้กับบริการ
Non-voice ต่างๆ ซึ่งเป็นผลมาจากเครื่องโทรศัพท์เคลื่อนที่มีความสามารถในการใช้งานใหม่ๆ
และหลากหลายยิ่งขึ้น

ในระหว่างปี 2548 - 2549
ตลาดโทรศัพท์เคลื่อนที่ในประเทศไทยมีการแข่งขันด้านราคาอย่างรุนแรง
จากการที่ทรูมูฟและคู่แข่งอีกหลายราย ต่างแข่งกันลดอัตราค่าบริการทำให้รายได้เฉลี่ยต่อ

เลขหมายต่อเดือน หรือ ARPU ของทรูมูฟก็ลดลงในอัตราร้อยละ 10 ในปี 2548 และอัตราร้อยละ
26 ในปี 2549 ทั้งนี้เป็นผลมาจากการแข่งขันด้านราคาดังที่กล่าวข้างต้น

ถึงแม้ตลาดโทรศัพท์เคลื่อนที่จะมีการแข่งขันสูง แต่ทรูมูฟก็สามารถเพิ่มส่วนแบ่งตลาดจาก
ร้อยละ 12.8 ในปี 2547 เป็นร้อยละ 15.1 ในปี 2548 และเป็นร้อยละ 19.3 ในปี 2549
นอกจากนี้ยังสามารถครองตลาดผู้ใช้บริการใหม่ได้ราว 1 ใน 3 ทุกปีตั้งแต่ปี 2547
ซึ่งส่วนหนึ่งก็เนื่องมาจากความสามารถในการนำเสนอบริการร่วมกับผลิตภัณฑ์และบริการอื่นๆ
ภายในกลุ่มทรู ซึ่งเป็นข้อได้เปรียบ โดยไม่จำเป็นต้องแข่งขันด้านราคาแต่เพียงอย่างเดียว

ณ สิ้นปี 2549 ทรูมูฟมีผู้ใช้บริการทั้งสิ้น 7,577,742 ราย เพิ่มขึ้นในอัตราร้อยละ 70 จากปี 2548

ธุรกิจโทรศัพท์พื้นฐาน

ณ สิ้นปี 2548 ประเทศไทยมีผู้ใช้บริการโทรศัพท์พื้นฐานทั้งสิ้นราวร้อยละ 10 ของประชากร
ทั้งนี้จากการประมาณการณ์โดย ทีโอที โดยจำนวนผู้ใช้บริการรวมเติบโตขึ้นจาก 5.9
ล้านเลขหมายในปี 2544 เป็น 6.7 ล้านเลขหมาย ณ สิ้นปี 2548
ซึ่งนับเป็นการเติบโตในอัตราร้อยละ 3 ในปี 2549
ทรูมีจำนวนผู้ใช้บริการโทรศัพท์พื้นฐานลดลงเล็กน้อยจำนวน 12,699 เลขหมาย เป็น 1,989,664
เลขหมาย

ตาราง : เลขหมายโทรศัพท์พื้นฐานที่มีผู้ใช้งาน ณ 31 ธันวาคม 2548

  ----------------- ------------------- ---------------- ----------------
  ผู้ให้บริการ          ณ 31 ธันวาคม 2548                     

                    กรุงเทพฯ และปริมณฑล   ต่างจังหวัด         รวม

  ทีโอที ¹            1,441,922           2,002,283        3,444,205

  ทรู ²              1,989,664           -                1,989,664

  ทีทีแอนด์ที ³         -                   1,236,899        1,236,899

  รวม ⁴             3,431,586           3,239,182        6,670,768
  ----------------- ------------------- ---------------- ----------------

¹ ที่มา : จากการประมาณการของบริษัท

² ที่มา : ข้อมูลจากบริษัท

³ ที่มา : ข้อมูลจากรายงานประจำปีของ ทีทีแอนด์ที ประจำปี 2548

⁴ ที่มา : ข้อมูลจากรายงานประจำปีของ ทีโอที ประจำปี 2548

บริการโทรศัพท์พื้นฐานในปัจจุบันมีผู้ให้บริการทั้งสิ้น 3 ราย โดย ทีโอที
เป็นผู้ให้บริการโทรศัพท์พื้นฐานทั้งในกรุงเทพมหานครกับปริมณฑล
และต่างจังหวัดเพียงรายเดียวของประเทศ
ส่วนผู้ให้บริการอีก 2 ราย คือผู้ให้บริการที่อยู่ภายใต้สัญญาร่วมการงานฯ ของ ทีโอที
โดยทรูเป็นผู้ให้บริการในเขตกรุงเทพมหานครและปริมณฑล และบริษัท ทีทีแอนด์ที จำกัด (มหาชน)
เป็นผู้ให้บริการในต่างจังหวัด ณ สิ้นปี 2548 บริษัทมีส่วนแบ่งตลาดประมาณร้อยละ 58
สำหรับเขตกรุงเทพมหานครและปริมณฑล ทั้งนี้คิดจากจำนวนผู้ใช้บริการ

ในระยะเวลาไม่กี่ปีที่ผ่านมา ธุรกิจโทรศัพท์พื้นฐานของบริษัทได้รับผลกระทบจากบริการอื่นๆ
โดยเฉพาะอย่างยิ่ง บริการโทรศัพท์เคลื่อนที่
ทั้งนี้เนื่องจากโทรศัพท์เคลื่อนที่ใช้งานได้สะดวกกว่าและมีบริการเสริมต่างๆ มากกว่า
อีกทั้งยังมีการพัฒนาคุณภาพการใช้งานและมีการลดอัตราค่าบริการลงมา
ถูกกว่าอัตราค่าบริการโทรศัพท์พื้นฐาน

นอกจากนี้ ธุรกิจโทรศัพท์พื้นฐานของบริษัทยังเผชิญกับการแข่งขัน จากบริการ VoIP ซึ่งมี
ค่าบริการถูกกว่า เนื่องจากในปัจจุบัน มีการใช้อินเทอร์เน็ตและเครื่องคอมพิวเตอร์ อย่างแพร่หลาย
บริษัทจึงคาดว่า ผู้บริโภคจะหันมาใช้บริการ VoIP มากยิ่งขึ้น อย่างไรก็ตาม ในปัจจุบัน
คณะกรรมการ กทช. ได้ออกใบอนุญาต VoIP
สำหรับบริการระหว่างเครื่องคอมพิวเตอร์กับเครื่องคอมพิวเตอร์
และเครื่องคอมพิวเตอร์กับโทรศัพท์เท่านั้น โดยยังไม่อนุญาตบริการโทรศัพท์ไปยังเครื่องคอมพิวเตอร์
และ บริการระหว่างโทรศัพท์กับโทรศัพท์ นอกจากนี้ คณะกรรมการ กทช.
ยังได้ออกใบอนุญาตให้บริการโทรศัพท์พื้นฐาน
ซึ่งอาจทำให้ทรูต้องแข่งขันกับผู้ให้บริการโทรศัพท์พื้นฐานรายใหม่ๆ

นอกจากนั้น นับตั้งแต่วันที่ 1 กันยายน 2546
ผู้ให้บริการโทรศัพท์พื้นฐานยังได้รับอนุญาตให้จัดโปรโมชั่นพิเศษสำหรับลูกค้า
โดยการลดอัตราค่าบริการสำหรับการโทรทางไกลต่างจังหวัดและการ
โทรไปยังโทรศัพท์เคลื่อนที่ และนับตั้งแต่ต้นปี 2547
ผู้ให้บริการโทรศัพท์พื้นฐานได้รับอนุญาตให้จัดโปรโมชั่นเป็นระยะเวลา 6 เดือน
โดยมีอัตราค่าบริการแบบยืดหยุ่น และมีอัตราค่าบริการตามโปรโมชั่นก่อนเป็นเพดานสูงสุด
ซึ่งโปรโมชั่นนี้จะสิ้นสุดลงในปลายปี 2549
นอกจากนั้นผู้ให้บริการโทรศัพท์พื้นฐานยังมีการนำเสนอบริการเสริมพิเศษต่างๆ อาทิ บริการ
Caller ID ทั้งนี้เพื่อตอบสนองความต้องการของลูกค้าได้มากยิ่งขึ้น
ซึ่งทั้งหมดนี้มีส่วนช่วยให้บริการโทรศัพท์พื้นฐานมีความสามารถในการแข่งขันเพิ่มขึ้น
ถึงแม้จะต้องแข่งขันกับโทรศัพท์เคลื่อนที่ อย่างไรก็ตาม การเปิดเสรีกิจการโทรคมนาคม
อาจส่งผลให้มี
ผู้ให้บริการโทรศัพท์พื้นฐานรายใหม่ๆ เกิดขึ้น ซึ่งจะทำให้มีการแข่งขันเพิ่มมากยิ่งขึ้น

ธุรกิจสื่อสารข้อมูลดิจิตอล

ธุรกิจสื่อสารข้อมูลดิจิตอลของประเทศไทยยังคงเติบโตอย่างต่อเนื่อง
โดยมีอัตราการเติบโตที่ประมาณร้อยละ 15 - 20 ต่อปี เนื่องจากความนิยมในการส่งข้อมูลออนไลน์
และจำนวนผู้ใช้บริการ
อินเทอร์เน็ตที่เพิ่มมากขึ้น
การแข่งขันในธุรกิจสื่อสารข้อมูลดิจิตอลยังคงสูงเนื่องจากมีจำนวนผู้ให้บริการหลายราย
ประกอบกับลูกค้ามีทางเลือกเพิ่มขึ้นเนื่องจากมีเทคโนโลยีใหม่ๆ เช่น ADSL
ผู้ให้บริการสื่อสารข้อมูลรายใหญ่ในประเทศไทยประกอบด้วย ทีโอที กสท บริษัท ยูไนเต็ด
อินฟอร์เมชั่น
ไฮเวย์ จำกัด และ บริษัท ยูไนเต็ด บรอดแบนด์ เทคโนโลยี จำกัด (หรือ UCOM) บริษัท
แอดวานซ์ ดาต้าเน็ทเวอร์ค คอมมิวนิเคชั่นส์ จำกัด (หรือ ADC) ซึ่งเป็นบริษัทภายใต้กลุ่มบริษัท ชิน
คอร์ปอเรชั่น บริษัททีทีแอนด์ที และกลุ่มบริษัททรู
ผู้ให้บริการทั้งหมดข้างต้นนี้ให้บริการวงจรเช่าหรือคู่สายเช่าและบริการเฟรม รีเลย์ ทั้งนี้
คู่แข่งหลักของบริษัท ได้แก่ ทีโอที (เนื่องจากสามารถให้บริการครอบคลุมพื้นที่มาก
ที่สุดในประเทศไทย) และยูคอม
(ซึ่งสามารถให้บริการนอกเขตกรุงเทพมหานครและปริมณฑลได้มากกว่าบริษัท)

นอกจากจุดแข็งจากการมีโครงข่ายโทรศัพท์หลักที่มีเทคโนโลยีที่ทันสมัย
บริษัทยังคงเน้นการสร้างความแตกต่างจากคู่แข่งด้วยการมุ่งเน้นพัฒนาคุณภาพในการให้บริการ ในปี
2546 บริษัทได้เริ่มเปิดให้บริการ
การบริหารจัดการเครือข่ายข้อมูลให้แก่ลูกค้าซึ่งครอบคลุมตั้งแต่การจัดหา การสร้างโครงข่าย
การซ่อมบำรุงและดูแลรักษา และการจัดการประสิทธิภาพของโครงข่าย ในปี 2547 นี้
ทรูได้ให้บริการโครงข่ายข้อมูลในลักษณะเป็นโซลูชั่นที่เหมาะสมตามความต้องการของลูกค้าแต่ละราย
ในปี 2548 บริษัทได้นำเสนอบริการ MPLS VPN ซึ่งเป็นโครงข่ายส่วนตัวเสมือนจริง
ที่ทำงานโดยใช้เครือข่ายที่เชื่อมโยงเป็นเครือข่าย WAN (Wide Area Network)
แต่ยังสามารถคงความเป็นเครือข่ายเฉพาะที่มีความปลอดภัยสูง
เหมาะกับองค์กรที่มีสาขากระจายอยู่ตามที่ต่าง ๆ
และต้องการเชื่อมต่อเครือข่ายเข้าด้วยกันในราคาประหยัด ในปี 2549
ทรูได้นำเสนอบริการร่วมกับคู่ค้าทางธุรกิจต่างๆ อาทิ ร่วมมือกับบริษัท
ซิสโก้ (Cisco) เพื่อให้บริการวางระบบเครือข่าย IP เป็นต้น
ทำให้ไม่จำเป็นต้องแข่งขันด้านราคาเพียงอย่างเดียว

ธุรกิจอินเทอร์เน็ตความเร็วสูง (บรอดแบนด์)

อัตราของผู้ใช้บริการบรอดแบนด์รวมต่อประชากรในเมืองไทย ยังมีระดับที่ต่ำมาก ที่อัตรา
ต่ำกว่าร้อยละ 3 ซึ่งยังคงเป็นระดับที่ต่ำกว่าประเทศที่พัฒนาแล้วในแถบเอเซีย เช่น เกาหลีใต้
(ร้อยละ 74) และ สิงคโปร์ (ร้อยละ 51) (แหล่งที่มา: ITU World Telecommunication
Indicators Database, 2005) จึงนับว่าตลาดอินเทอร์เน็ตความเร็วสูง (บรอดแบนด์)
ในประเทศไทยยังมีโอกาสขยายตัวได้อีกมาก

ผู้ให้บริการในตลาดอินเทอร์เน็ตความเร็วสูง (บรอดแบนด์) มีอยู่หลายรายทั่วประเทศ เช่น บริษัท
ยูไนเต็ด บรอดแบนด์ เทคโนโลยี่ จำกัด (UBT) ซึ่งเป็นบริษัทในกลุ่ม UCOM บริษัท เลนโซ่
ดาต้าคอม จำกัด (ให้บริการภายใต้ชื่อ Q-Net) Samart, CS Loxinfo, TOT, TT&T, ADC
หรือ บริษัท
แอดวานซ์ ดาต้าเน็ทเวอร์ค คอมมิวนิเคชั่นส์ จำกัด ซึ่งเป็นบริษัทในกลุ่มชิน คอร์ปอเรชั่น
และกลุ่มบริษัท ทรู อย่างไรก็ตาม มีเพียง ทีโอที
และบริษัทเท่านั้นที่เป็นผู้ให้บริการในเขตกรุงเทพมหานครและปริมณฑล ที่มีโครงข่ายเป็นของตนเอง
ซึ่งทำให้มีข้อได้เปรียบผู้ประกอบการรายอื่น

กลุ่มบริษัททรู สามารถเพิ่มฐานผู้ใช้บริการบรอดแบนด์จากจำนวน 3,708 ราย ณ สิ้นปี 2545
มาเป็น 442,728 ราย ณ สิ้นปี 2548
ซึ่งทรูเชื่อว่าบริษัทเป็นหนึ่งในผู้ให้บริการบรอดแบนด์รายใหญ่ที่สุดในประเทศไทยคิดจากฐานจำนวนลูกค้า
โดยมีส่วนแบ่งตลาดประมาณร้อยละ 80 ในเขตกรุงเทพมหานครและปริมณฑล

มีปัจจัยหลายประการที่ทำให้จำนวนผู้ใช้บริการอินเทอร์เน็ตความเร็วสูง (บรอดแบนด์)
เพิ่มขึ้นอย่างรวดเร็ว ซึ่งประกอบด้วย ราคาโมเด็มที่ถูกลง
ผู้บริโภคความนิยมใช้บริการคอนเทนต์ต่างๆ เพิ่มมากขึ้น เช่น เกมออนไลน์
ประกอบกับอัตราค่าใช้บริการรายเดือนของอินเทอร์เน็ตความเร็วสูง (บรอดแบนด์) ถูกลง
เนื่องจากจำนวนผู้ให้บริการเพิ่มมากขึ้น
อีกทั้งภาครัฐได้สนับสนุนผ่านการปรับลดอัตราค่าเช่าวงจรต่างประเทศลง
ทำให้ต้นทุนของผู้ประกอบการลดลง

ธุรกิจบริการอินเทอร์เน็ต

ตลาดอินเทอร์เน็ตในประเทศไทยมีการเติบโตอย่างเห็นได้ชัดในระยะเวลา 2 – 3 ปีที่ผ่านมา
จากการประเมินของ กสท จำนวนผู้ใช้บริการอินเทอร์เน็ตในประเทศไทยเติบโตจากประมาณ 10
ล้านราย ณ สิ้นปี 2549โดยมีอัตราการใช้บริการอินเทอร์เน็ตรวม ประมาณร้อยละ 15
ของประชากรโดยรวม ซึ่งยังถือว่าต่ำมากเมื่อเทียบกับประเทศอื่น ๆ ในเอเซีย

  ------------------------- ---------------------------------------------
  ประเทศ                    ณ สิ้นปี 2548

                            อัตราการใช้บริการอินเทอร์เน็ต

  เกาหลีใต้                   71.0%

  สิงคโปร์                    62.2%

  ไต้หวัน                     70.0%

  ญี่ปุ่น                       64.1%

  ฮ่องกง                     55.0%

  ไทย                       15.9%
  ------------------------- ---------------------------------------------

ที่มา : BMI Research “Thailand Telecommunications Report Q2 2006”

นับตั้งแต่เดือนมิถุนายน 2548 คณะกรรมการ กทช.
ได้ออกใบอนุญาตประกอบกิจการอินเทอร์เน็ตให้แก่ผู้ให้บริการอินเทอร์เน็ตหลายราย รวมทั้ง บริษัท
ทรู อินเทอร์เน็ต และ เอเชีย อินโฟเน็ต ซึ่งเป็นบริษัทย่อยของบริษัท

การแข่งขันธุรกิจอินเทอร์เน็ตยังคงรุนแรงในปี 2549
เนื่องจากมีจำนวนผู้ให้บริการอินเทอร์เน็ตเพิ่มมากขึ้น
ประกอบกับบริษัทโทรคมนาคมได้เข้ามาทำธุรกิจนี้มากขึ้น สำหรับบริการด้านคอนเทนต์
บริษัทคาดว่าบริษัทจะต้องเผชิญกับการแข่งขันที่เพิ่มมากขึ้น นอกจากนี้คณะกรรมการ กทช.
ยังได้ออกใบอนุญาตให้บริการโทรศัพท์พื้นฐานทั่วประเทศ
ซึ่งอาจจะส่งผลให้การแข่งขันในธุรกิจโทรศัพท์

พื้นฐานและบรอดแบนด์ในเขตกรุงเทพมหานครและปริมณฑล (ซึ่งเป็นพื้นที่หลักของทรู) มีความ
รุนแรงยิ่งขึ้น อย่างไรก็ตาม อัตราค่าบริการแบบ Dial Up ยังคงตัวอยู่ที่ระดับประมาณ 7-9
บาทต่อชั่วโมง และอัตราค่าบริการบรอดแบนด์ขั้นต่ำอยู่ที่ 500 บาทต่อเดือน

บริการอินเทอร์เน็ตของทรูมีความได้เปรียบในการแข่งขัน
เนื่องจากประสิทธิภาพและคุณภาพของโครงข่าย
โครงข่ายใยของทรูเป็นโครงข่ายใยแก้วนำแสงที่ทันสมัย มีความยาวรวมทั้งสิ้นกว่า 170,000
กิโลเมตร โดยครอบคลุมพื้นที่ราว 4,200 ตารางกิโลเมตรของกรุงเทพมหานครและปริมณฑล
ซึ่งทำให้ใช้สายเคเบิลทองแดงในระยะทางสั้น (โดยเฉลี่ยราว 3 – 4 กิโลเมตร)
เพื่อคุณภาพที่ดีที่สุดในการให้บริการทั้งด้านเสียงและข้อมูล

กลุ่มบริษัททรูให้บริการอินเทอร์เน็ต ผ่านบริษัทย่อยคือ บริษัท เอเซีย อินโฟเน็ท จำกัด (AI) และ
บริษัท ทรู อินเทอร์เน็ต จำกัด ซึ่งเป็นผู้ให้บริการอินเทอร์เน็ตรายใหญ่ที่สุดของประเทศมาตั้งแต่ปี
2547 ปัจจุบันกลุ่มทรูเป็นผู้นำในตลาดบรอดแบนด์ ณ สิ้นปี 2549
กลุ่มทรูมีผู้ใช้บริการอินเทอร์เน็ตทั้งสิ้นกว่า 1 ล้านราย ซึ่งรวมผู้ใช้บริการอินเทอร์เน็ต
บรอดแบนด์สำหรับลูกค้าทั่วไป รวมทั้งผู้ใช้บริการ
อินเทอร์เน็ตของบริษัท KSC ซึ่งเป็นบริษัทร่วม (บริษัทได้ซื้อหุ้นใน KSC ในสัดส่วนร้อยละประมาณ
40) สำหรับผู้ประกอบการรายใหญ่อื่นๆ ประกอบด้วย บริษัท CS Loxinfo และ บริษัท Internet
Thailand

ธุรกิจโทรทัศน์ระบบบอกรับเป็นสมาชิก

จำนวนสมาชิกโทรทัศน์ระบบบอกรับเป็นสมาชิกในประเทศไทย ณ สิ้นปี 2549 มีทั้งสิ้นราว 2
ล้านราย คิดเป็นสัดส่วนร้อยละ 12 ของจำนวนครัวเรือน
ซึ่งต่ำกว่าประเทศที่พัฒนาแล้วในแถบเอเซีย เช่น มาเลเซีย (ร้อยละ 31) สิงคโปร์ (ร้อยละ 40)
ฮ่องกง (ร้อยละ 48) และญี่ปุ่น (ร้อยละ 52)

ปัจจุบันกลุ่มทรูวิชั่นส์เป็นผู้ประกอบธุรกิจโทรทัศน์ระบบบอกรับเป็นสมาชิก ที่ให้บริการ
ครอบคลุมทั่วประเทศรายใหญ่รายเดียวในประเทศไทย
แต่สถานภาพของทรูวิชั่นส์ยังคงไม่มีเสถียรภาพเนื่องจากระเบียบและกฎเกณฑ์ต่างๆ
ที่กำหนดโดยรัฐไม่เอื้ออำนวย ทั้งยังจะต้องเผชิญกับอุปสรรคจาก
ผู้ประกอบการรายใหม่อีกด้วย นอกจากนี้ องค์การสื่อสารมวลชนแห่งประเทศไทย (อสมท.) ยังได้
ให้ใบอนุญาตดำเนินธุรกิจโทรทัศน์ระบบบอกรับเป็นสมาชิกแก่บริษัทอื่นอีก 2 รายในปี 2539
แต่ปัจจุบันผู้ได้รับใบอนุญาตเหล่านี้ยังไม่เริ่มหรือประกาศว่าจะเริ่มดำเนินการแต่อย่างใด ในส่วนของ
กรมประชาสัมพันธ์ได้ให้ใบอนุญาตดำเนินการแก่ผู้ประกอบการเคเบิ้ลตามภูมิภาคหลายรายด้วยกัน
ปัจจุบันดำเนินการอยู่ประมาณ 78 ราย

นอกจากนี้ ยังมีผู้ประกอบการอีกไม่น้อยกว่า 450 รายที่ไม่มีใบอนุญาต
ซึ่งผู้ประกอบการเหล่านี้ล้วนเป็นผู้ประกอบการรายย่อยที่ให้บริการในระบบเคเบิ้ล
มีการคาดคะเนอย่างไม่เป็นทางการว่า
ผู้ประกอบการเคเบิ้ลท้องถิ่นทั้งที่มีใบอนุญาตและไม่มีใบอนุญาต มีสมาชิกรวมกันประมาณ 1.5 - 2.0
ล้านราย ปัจจุบันผู้ประกอบการเหล่านี้กำลังถูกตรวจสอบถึงการได้มาซึ่งลิขสิทธิ์รายการต่างๆ
ที่ออกอากาศโดยเจ้าของลิขสิทธิ์ซึ่งได้ร่วมมือกับภาครัฐในการผลักดันให้ผู้ประกอบการทุกรายปฏิบัติตามกฎหมายลิขสิทธิ์

ตลอดระยะเวลา 2-3 ปีที่ผ่านมา
ทรูวิชั่นส์ได้ร่วมมืออย่างใกล้ชิดกับเจ้าของลิขสิทธิ์ในการหาแนวทางดำเนินการใหม่ๆในการปกป้องลิขสิทธิ์รายการที่บริษัทให้บริการ
การดำเนินการของบริษัทประสบปัญหาและอุปสรรคมากเนื่องจากกฎระเบียบที่ยังคงล้าสมัย
ไม่ได้สะท้อนถึงสภาพความเป็นจริงที่เป็นอยู่ในปัจจุบัน
ตลอดจนหน่วยงานที่กำกับดูแลต้องอาศัยเวลาและประสบการณ์ในการเรียนรู้เพื่อจัดการกับผู้ละเมิดลิขสิทธิ์อย่างมีประสิทธิภาพ
อย่างไรก็ตาม
ด้วยความมุ่งมั่นทำให้บริษัทสามารถพัฒนากลยุทธ์ในการแก้ปัญหาการละเมิดลิขสิทธิ์และดำเนินการสำเร็จในระดับหนึ่ง
เป็นผลให้การละเมิดลิขสิทธิ์ช่องรายการที่บริษัทให้บริการอยู่ลดลงอย่างเห็นได้ชัด
เป้าหมายในการดำเนินการขั้นต่อไปของบริษัทจะมุ่งเน้นไปที่การแก้ปัญหาการละเมิดลิขสิทธิ์โดยการนำรายการต่างๆ
เช่นรายการภาพยนตร์ที่อยู่บนสื่ออื่นเช่น ดีวีดี มาออกอากาศ
โดยรายการเหล่านั้นมีการออกอากาศในช่องรายการที่บริษัทให้บริการอยู่ด้วย เช่น HBO
ซึ่งหวังเป็นอย่างยิ่งว่าการดำเนินการนี้จะประสบผลสำเร็จและส่งผลดีแก่บริษัทเช่นเดียวกับการดำเนินการที่ผ่านมา
ผลจากการดำเนินการดังกล่าวข้างต้นเป็นผลให้ยอดขายของปี พ.ศ. 2548 สูงที่สุด

การให้บริการธุรกิจโทรทัศน์ระบบบอกรับเป็นสมาชิกที่มีคุณภาพจำเป็นต้องมีการลงทุนสูง
ซึ่งการลงทุนเริ่มต้นส่วนใหญ่เป็นการลงทุนเกี่ยวกับโครงข่ายสื่อสัญญาณ เทคโนโลยีการใส่รหัสสัญญาณ
อุปกรณ์รับสัญญาณที่ติดตั้งตามบ้านสมาชิก ระบบการบริการลูกค้า และระบบสนับสนุนอื่นๆ

นอกจากนี้บริษัทยังต้องแข่งขันทางอ้อมกับสถานีโทรทัศน์ภาคปกติในประเทศไทยอีกด้วย
แต่ด้วยการนำเสนอรายการที่ไม่สามารถหาดูได้จากช่องอื่น รวมถึงภาพยนตร์ รายการสาระความรู้
และรายการกีฬาที่แพร่ภาพที่ทรูวิชั่นส์ก่อนช่องใดๆ
ทำให้บริษัทมีข้อได้เปรียบเหนือสถานีโทรทัศน์ภาคปกติทั่วไป
ยิ่งไปกว่านั้นบริษัทยังได้นำสัญญาณของสถานีโทรทัศน์ภาคปกติเหล่านั้นส่งขึ้นดาวเทียมและแพร่ภาพในโครงข่ายของทรูวิชั่นส์เป็นส่วนหนึ่งของช่องรายการที่บริษัทให้บริการ
ทำให้สมาชิก
ทรูวิชั่นส์สามารถรับชมรายการจากสถานีโทรทัศน์ภาคปกติได้ด้วย

ด้วยการลงทุนทางด้านรายการอย่างต่อเนื่อง การขยายโครงข่ายการให้บริการหลากหลาย
รูปแบบ และการเพิ่มแพ็คเกจทางเลือกใหม่ๆ ทำให้สามารถเข้าถึงกลุ่มลูกค้าได้หลากหลายมากขึ้น
ตลอดจนการทำการตลาดและส่งเสริมการขายในเชิงรุก
จะทำให้ทรูวิชั่นส์สามารถขยายฐานสมาชิกและรักษาตำแหน่งผู้นำในตลาดต่อไปได้

ความคืบหน้าด้านการกำกับดูแลกิจการโทรคมนาคม

การกำกับดูแลกิจการโทรคมนาคมในประเทศไทยอยู่ในระหว่างการเปลี่ยนแปลงจากการที่หน่วยงานภาครัฐดำเนินบทบาทในฐานะผู้กำกับดูแลและผู้ให้บริการโทรคมนาคมไปพร้อมๆ
กัน ไปสู่การเปิดเสรีธุรกิจโทรคมนาคม
ซึ่งส่งผลให้เกิดการแปรสภาพจากหน่วยงานภาครัฐไปเป็นบริษัทเอกชน

ตามข้อตกลงที่ประเทศไทยได้ให้ไว้กับองค์กรการค้าโลกหรือ WTO เพื่อเปิดเสรีธุรกิจ
โทรคมนาคมไทยภายในปี 2549
รัฐบาลไทยได้เริ่มดำเนินการปฏิรูปการกำกับดูแลกิจการโทรคมนาคม โดยการออกพระราชบัญญัติหลัก
2 ฉบับ อันได้แก่
พระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียงวิทยุโทรทัศน์และกิจการโทรคมนาคม
พ.ศ. 2543 ซึ่งประกาศใช้ในเดือนมีนาคม 2543 และ
พระราชบัญญัติการประกอบกิจการโทรคมนาคม พ.ศ. 2544 ซึ่งประกาศใช้ในเดือนพฤศจิกายน
2544

ในเดือนตุลาคม 2547 คณะกรรมการกิจการโทรคมนาคมแห่งชาติ หรือคณะกรรมการ กทช.
ได้รับการจัดตั้งขึ้นเพื่อเป็นองค์กรอิสระในการกำกับดูแลกิจการโทรคมนาคม
ซึ่งเดิมเป็นอำนาจหน้าที่ขององค์การโทรศัพท์แห่งประเทศไทย [ได้เปลี่ยนชื่อเป็น บริษัท ทศท
คอร์ปอเรชั่น จำกัด (มหาชน) หรือ ทศท และปัจจุบันได้เปลี่ยนชื่อเป็น บริษัท ทีโอที จำกัด
(มหาชน)] และ การสื่อสารแห่งประเทศไทย [ปัจจุบันได้เปลี่ยนชื่อเป็น บริษัท กสท โทรคมนาคม
จำกัด (มหาชน) หรือ กสท] และกรมไปรษณีย์
โทรเลข อย่างไรก็ตาม ในปัจจุบันยังไม่มีการแต่งตั้งคณะกรรมการกิจการกระจายเสียงและกิจการ
โทรทัศน์แห่งชาติ หรือ กสช.
ซึ่งจะเข้ามาทำหน้าที่ในการกำกับดูแลกิจการวิทยุและโทรทัศน์ของประเทศแต่อย่างใด

คณะกรรมการ กทช. มีวาระอยู่ในตำแหน่ง 6 ปี และให้ดำรงตำแหน่งได้เพียงวาระเดียว
ในวาระเริ่มแรกเมื่อครบกำหนด 3 ปี ให้ กรรมการ กทช. ออกจากตำแหน่งจำนวน 3 คน

นับตั้งแต่ได้มีการจัดตั้งคณะกรรมการ กทช. จนกระทั่งถึงปลายปี 2548 คณะกรรมการ
กทช.ได้ออกประกาศ กฎเกณฑ์ ข้อบังคับที่สำคัญๆ หลายฉบับ ได้แก่

1.  ประกาศคณะกรรมการ กทช. เรื่องกำหนดลักษณะและประเภทของกิจการโทรคมนาคม

2.  ประกาศคณะกรรมการ กทช.
    เรื่องลักษณะของประเภทของกิจการโทรคมนาคมที่ต้องได้รับใบอนุญาตประกอบกิจการโทรคมนาคม
    3 ประเภท

3.  ประกาศคณะกรรมการ กทช. เรื่อง หลักเกณฑ์การจัดสรรเลขหมายโทรคมนาคมชั่วคราว

4.  ประกาศคณะกรรมการ กทช. เรื่อง
    การเปลี่ยนแปลงเลขหมายโทรคมนาคมสำหรับบริการโทรศัพท์เคลื่อนที่จาก 9 หลัก เป็น 10
    หลัก

5.  ประกาศคณะกรรมการ กทช. เรื่อง มาตรการเพื่อป้องกันมิให้เกิดการกระทำอันเป็นการ
    ผูกขาดหรือก่อให้เกิดความไม่เป็นธรรมในการแข่งขันในกิจการโทรคมนาคม พ.ศ. 2549

6.  ประกาศคณะกรรมการ กทช. ว่าด้วยการใช้และการเชื่อมต่อโครงข่ายโทรคมนาคม พ.ศ.
    2549

7.  ประกาศคณะกรรมการ กทช. เรื่อง
    กระบวนการรับเรื่องร้องเรียนและพิจารณาเรื่องร้องเรียนของผู้ใช้บริการ

8.  ประกาศคณะกรรมการ กทช. เรื่อง มาตรฐานของสัญญาให้บริการโทรคมนาคม พ.ศ. 2549

9.  ประกาศคณะกรรมการ กทช. เรื่อง
    อัตราขั้นสูงของค่าบริการและการเรียกเก็บเงินค่าบริการล่วงหน้าในกิจการโทรคมนาคม พ.ศ.
    2549

ใบอนุญาตประกอบกิจการโทรคมนาคม

ผู้ประกอบกิจการโทรคมนาคมทั้งหมดที่มิใช่ผู้ประกอบกิจการภายใต้เงื่อนไขของสัญญา
ร่วมการงานฯ ซึ่งประกอบกิจการในขณะที่พระราชบัญญัติการประกอบกิจการโทรคมนาคมมีผลบังคับใช้
จะต้องได้รับใบอนุญาตแบบใดแบบหนึ่งดังต่อไปนี้จากคณะกรรมการ กทช.

-   ใบอนุญาตแบบที่หนึ่ง
    เป็นใบอนุญาตสำหรับผู้ประกอบกิจการโทรคมนาคมที่มีความประสงค์จะเข้ามาประกอบกิจการโทรคมนาคมในประเทศไทยแต่ไม่มีโครงข่ายเป็นของตนเอง
    หรือผู้ประกอบกิจการที่คณะกรรมการ กทช. เห็นว่ามีลักษณะสมควรให้มีการบริการได้โดยเสรี
    โดยคณะกรรมการ กทช. จะออกใบอนุญาตให้กับผู้ขอประกอบกิจการในลักษณะดังกล่าว
    อันได้แก่ การให้บริการอินเทอร์เน็ต

-   ใบอนุญาตแบบที่สอง
    เป็นใบอนุญาตสำหรับผู้ประกอบกิจการโทรคมนาคมที่มีความประสงค์จะประกอบกิจการที่มีวัตถุประสงค์ให้บริการจำกัดเฉพาะกลุ่มบุคคล
    หรือเป็นกิจการที่คณะกรรมการ กทช.
    เห็นว่าไม่มีผลกระทบโดยนัยสำคัญต่อการแข่งขันโดยเสรีอย่างเป็นธรรม
    หรือต่อประโยชน์สาธารณะและผู้บริโภค
    ผู้ขอใบอนุญาตแบบที่สองนี้จะมีหรือไม่มีโครงข่ายเป็นของตนเองก็ได้ โดยคณะกรรมการ กทช.
    จะออก
    ใบอนุญาตให้กับผู้ขอประกอบกิจการที่ได้ปฏิบัติถูกต้องครบถ้วน ตามหลักมาตรฐานที่คณะกรรมการ
    กทช. ประกาศกำหนดไว้ล่วงหน้าแล้ว

-   ใบอนุญาตแบบที่สาม เป็นใบอนุญาตสำหรับผู้ประกอบกิจการโทรคมนาคมที่มี
    โครงข่ายเป็นของตนเอง
    ซึ่งเป็นการประกอบกิจการที่มีวัตถุประสงค์ในการให้บริการแก่บุคคลทั่วไปจำนวนมาก
    หรือกิจการที่คณะกรรมการ กทช. เห็นว่าอาจกระทบต่อประโยชน์สาธารณะ
    หรือมีเหตุจำเป็นต้องคุ้มครองผู้บริโภคเป็นพิเศษ โดย
    คณะกรรมการ กทช. จะมีการพิจารณาว่าสมควรออกใบอนุญาตให้ผู้ขอประกอบกิจการหรือไม่

นอกจากนี้ ถ้าเป็นกิจการโทรคมนาคมที่จำเป็นต้องใช้คลื่นความถี่วิทยุ ผู้ขอประกอบกิจการ
จะต้องได้รับใบอนุญาตใช้คลื่นความถี่วิทยุด้วยเช่นกัน

ในปี 2548 คณะกรรมการ กทช. ได้ออกประกาศค่าธรรมเนียมใบอนุญาตประกอบกิจการ
โทรคมนาคมชั่วคราว ซึ่งมีการกำหนดค่าธรรมเนียมสำหรับบริการโทรคมนาคม ไว้ดังนี้

-   ใบอนุญาตแบบที่หนึ่ง ค่าลงทะเบียน 5,000 บาท ค่าธรรมเนียมรายปี 20,000 บาท

-   ใบอนุญาตแบบที่สอง (ไม่มีโครงข่าย) ค่าลงทะเบียน 10,000 บาท ค่าธรรมเนียมรายปี
    25,000 บาท

-   ใบอนุญาตแบบที่สอง (มีโครงข่าย) ค่าลงทะเบียน 25,000 บาท ค่าธรรมเนียมรายปี
    250,000 บาท

-   ใบอนุญาตแบบที่สาม ค่าลงทะเบียน 500,000 บาท ค่าธรรมเนียมรายปีร้อยละ 3
    ของรายได้จากการดำเนินการ และค่าธรรมเนียมในการต่อใบอนุญาตปีละ 500,000 บาท

คณะกรรมการ กทช. ได้ออกใบอนุญาตต่างๆ ให้แก่ผู้ประกอบการ ภายหลังจากที่ได้ออก
ใบอนุญาตให้กับ ทีโอที และ กสท ในเดือนมิถุนายน และ กันยายน 2548 ตามลำดับ โดยในปี
2548
คณะกรรมการ กทช. ได้ออกใบอนุญาตให้แก่ผู้ประกอบกิจการอินเทอร์เน็ต หลายราย รวมทั้ง บริษัท
ทรู อินเทอร์เน็ต จำกัด ซึ่งเป็นบริษัทย่อยของกลุ่มบริษัททรู และในปี 2549 คณะกรรมการ กทช.
ยังได้ออกใบอนุญาตอีกหลายประเภทให้แก่กลุ่มบริษัท เช่น
บริการโครงข่ายอินเทอร์เน็ตระหว่างประเทศ (International Internet Exchange)
และบริการโทรศัพท์สาธารณะ รวมทั้งในช่วงต้นปี 2550 คณะกรรมการ กทช.
ได้ออกใบอนุญาตให้บริษัทและบริษัทย่อย สำหรับบริการโทรศัพท์ทางไกลระหว่างประเทศ
(International Direct Dialing – IDD) และบริการโทรศัพท์พื้นฐาน

การจัดสรรเลขหมายใหม่

ในปี 2549 คณะกรรมการ กทช. ได้ออกประกาศ เรื่อง แผนเลขหมายโทรคมนาคม และ
หลักเกณฑ์เพิ่มเติมในการจัดสรรเลขหมายโทรคมนาคมชั่วคราว (ฉบับที่ 2)
โดยผู้ประกอบกิจการที่ประสงค์จะขอเลขหมายใหม่
จะต้องยื่นเอกสารเพื่อขอเลขหมายกับคณะกรรมการ กทช. และจะต้องชำระค่าธรรมเนียมรายเดือน
ซึ่งมีการกำหนดค่าธรรมเนียมเลขหมายโทรคมนาคมสำหรับบริการโทรศัพท์เคลื่อนที่ไว้เป็น 12
บาทต่อเลขหมายต่อปีสำหรับผู้ประกอบการรายใหม่ ในอัตรา 24 บาทต่อเลขหมายต่อปี
สำหรับผู้ประกอบการรายเดิมรายที่ขอเพิ่ม และในอัตรา 120 บาทต่อเลขหมายต่อปี
สำหรับเลขหมายโทรคมนาคมสำหรับบริการโทรศัพท์เคลื่อนที่ ที่มิได้นำออกใช้งานรวมกันเป็น
ระยะเวลา 120 วันภายในระยะเวลา 1 ปี ในประกาศดังกล่าว คณะกรรมการ กทช.
ได้ให้บรรดาเลขหมายโทรคมนาคมสำหรับบริการโทรศัพท์เคลื่อนที่ที่ได้จัดสรรให้ผู้รับใบอนุญาต
หรือผู้ประกอบกิจการ

โทรคมนาคม หรือที่ผู้ประกอบกิจการใช้ในการประกอบกิจการอยู่ก่อนวันที่ 1 กันยายน 2549
ทั้งหมดเป็นเลขหมายโทรคมนาคมที่ได้รับการจัดสรรจากคณะกรรมการ นอกจากนั้นคณะกรรมการ
กทช. ได้กำหนดให้มีปรับเปลี่ยนเลขหมายโทรคมนาคมสำหรับบริการโทรศัพท์เคลื่อนที่ จาก 9
หลักเป็น 10 หลัก

บริการโทรคมนาคมพื้นฐานโดยทั่วถึง (Universal Service Obligation หรือ USO)

ภายใต้การกำกับดูแลของคณะกรรมการ กทช.
ผู้ได้รับใบอนุญาตประกอบกิจการโทรคมนาคมจัดให้มีการบริการโทรคมนาคมพื้นฐานโดยทั่วถึงและบริการเพื่อสังคม
เพื่อเป็นการช่วยเหลือ ผู้ที่มี
รายได้น้อย คนพิการ และในพื้นที่ชนบท
หรือในท้องที่หนึ่งท้องที่ใดที่ยังมีบริการไม่เพียงพอต่อความต้องการของผู้ใช้บริการในท้องที่นั้น
หากผู้ได้รับใบอนุญาตประกอบกิจการโทรคมนาคมไม่สามารถให้บริการดังกล่าวนี้ได้
ก็จะต้องถูกเก็บเงินส่วนแบ่งรายได้ในอัตราร้อยละ 4
ของรายได้ก่อนหักค่าใช้จ่ายเข้ากองทุนพัฒนากิจการโทรคมนาคมเพื่อสาธารณะประโยชน์

โดยความรับผิดชอบในการให้บริการโทรคมนาคมพื้นฐานอย่างทั่วถึงนี้
เป็นหน้าที่ของผู้ได้รับใบอนุญาตแบบที่ 2 ที่มีโครงข่ายเป็นของตนเอง และผู้ได้รับใบอนุญาตแบบที่สาม

การเชื่อมต่อโครงข่าย

ในเดือนพฤษภาคม 2549 คณะกรรมการ กทช. ได้ออกประกาศ ว่าด้วยการใช้และเชื่อมต่อ
โครงข่ายโทรคมนาคม พ.ศ. 2549 โดยกำหนดให้ผู้ประกอบกิจการโทรคมนาคมที่มีโครงข่าย
โทรคมนาคม ต้องจัดทำข้อเสนอการใช้และเชื่อมต่อโครงข่ายโทรคมนาคม (Reference
Interconnection Offers – RIOs)
พร้อมทั้งจัดทำข้อมูลแสดงการคำนวณอัตราตอบแทนการใช้และเชื่อมต่อโครงข่าย
โทรคมนาคม และข้อมูลต้นทุนโครงข่ายโทรคมนาคมแบบแยกส่วนสำหรับการให้บริการใช้และ
เชื่อมต่อโครงข่ายโทรคมนาคม ภายใน 15 วันนับจากวันที่ประกาศมีผลบังคับใช้ในวันที่ 17
พฤษภาคม 2549 ทั้งนี้คณะกรรมการ กทช.
ได้กำหนดให้มีการเรียกเก็บค่าตอบแทนการใช้และเชื่อมต่อโครงข่ายในอัตราอิงต้นทุน (Cost
Oriented basis) ซึ่งคณะกรรมการได้อนุมัติให้มีการใช้การคำนวณแบบ long run
incremental cost และผู้ประกอบการ จะต้องมีการเจรจาเพื่อบรรลุข้อตกลงระหว่างกันภายใน
90 วัน
นับแต่ผู้ให้เชื่อมต่อโครงข่ายได้รับหนังสือแสดงเจตจำนงเพื่อขอเชื่อมต่อโครงข่ายจากผู้ขอเชื่อมต่อ
โครงข่าย ช ทั้งนี้ บริษัทได้ลงนามในสัญญาเชื่อมต่อโครงข่ายโทรคมนาคมกับดีแทค ในวันที่ 17
พฤศจิกายน 2549 และกับเอไอเอส ในวันที่ 16 มกราคม 2550

นอกจากนั้นคณะกรรมการ กทช. ได้กำหนดให้ทั้งผู้ได้รับอนุญาต สัมปทาน หรือสัญญาตามมาตรา 80
แห่งพระราชบัญญัติการประกอบกิจการโทรคมนาคม พ.ศ. 2544
ต้องอยู่ภายใต้กฎเกณฑ์และเงื่อนไขตามประกาศฉบับนี้

การแข่งขันที่เท่าเทียมกัน

ในเดือน กันยายน 2549 คณะกรรมการ กทช. ได้ออกประกาศ
เรื่องมาตรการเพื่อป้องกันมิให้เกิดการกระทำอันเป็นการผูกขาดหรือก่อให้เกิดความไม่เป็นธรรมในการแข่งขันในกิจการโทรคมนาคม
พ.ศ. 2549 ซึ่งได้กำหนดข้อกำหนดสำ
หรับกิจการโทรคมนาคมเพิ่มเติมจากข้อกำหนดตามกฎหมายเรื่องการแข่งขัน (Antitrust)
โดยห้ามการอุดหนุนการบริการและการอุดหนุนข้ามประเภทบริการ (cross-subsidization)
อันส่งผลให้เกิดการผูกขาด หรือลด หรือจำกัดการแข่งขัน
รวมทั้งห้ามการถือครองธุรกิจในบริการประเภทเดียวกัน
โดยการเข้าซื้อหรือถือหุ้นเกินกว่าร้อยละสิบของจำนวนหุ้นทั้งหมดของผู้รับใบอนุญาตรายอื่น
นอกจากนั้นได้ออกข้อกำหนดห้ามผู้รับใบอนุญาตที่มีส่วนแบ่งการตลาดเกินกว่า
ร้อยละยี่สิบห้าของแต่ละประเภทการบริการ (ผู้มีอำนาจเหนือตลาด)
ใช้อำนาจทางการตลาดที่ไม่เป็นธรรมอันมีลักษณะเป็นการผูกขาด หรือลด
หรือจำกัดการแข่งขันในการให้บริการ เช่น การกำหนดอัตราค่าบริการหรือสินค้าต่ำกว่าทุน
จัดบริการแบบขายพ่วงบริการและสินค้าแก่ผู้รับใบอนุญาตรายอื่นโดยเลือกปฏิบัติอย่างไม่เป็นธรรม
เป็นต้น

การกำหนดราคาและการควบคุมราคา

ในเดือน พฤศจิกายน 2549 คณะกรรมการ กทช. ได้ออกประกาศ
เรื่องอัตราขั้นสูงของค่าบริการและการเรียกเก็บเงินค่าบริการล่วงหน้าในกิจการโทรคมนาคม พ.ศ.
2549 ซึ่งเปิดโอกาสให้ผู้ประกอบการเลือกการกำกับดูแลด้านอัตราค่าบริการได้ 2 แนวทาง
ระหว่าง การกำหนดอัตราราคาบนพื้นฐานของอัตราค่าตอบแทนการลงทุน (Rate of Return)
หรือระบบเพดานราคา (Price Cap)
โดยได้กำหนดให้อัตราค่าบริการซึ่งเรียกเก็บจริงจากผู้ใช้บริการโดยชอบด้วยกฎหมายในวันที่ประกาศใช้บังคับ
เป็นอัตราขั้นสูงที่คณะกรรมการประกาศกำหนดเป็นการชั่วคราว
จนกว่าคณะกรรมการจะประกาศกำหนดอัตราขั้นสูงใหม่

การเปลี่ยนแปลงราคาจะต้องได้รับอนุมัติจากคณะกรรมการ กทช. ยกเว้นผู้รับใบอนุญาตที่
คณะกรรมการให้ความเห็นของการเลือกใช้ระบบเพดานราคา (Price Cap)
นอกจากนั้นยังห้ามมิให้ผู้รับอนุญาตเรียกเก็บค่าบริการนอกเหนือหรือเกินกว่าอัตราขั้นสูง
และการเก็บค่าบริการล่วงหน้าต้องได้รับอนุมัติจากคณะกรรมการ กทช.

มาตราการคุ้มครองผู้บริโภค

ในปี 2549 คณะกรรมการ กทช. ได้ออกกฎประกาศต่างๆ หลายฉบับ เพื่อคุ้มครองผู้บริโภค
นอกเหนือจากประกาศเกี่ยวกับอัตราค่าบริการขั้นสูง คณะกรรมการ กทช.
ยังได้ออกประกาศเกี่ยวกับกระบวนการรับเรื่องร้องเรียนของผู้ใช้บริการ
มาตราฐานการคุ้มครองสิทธิของผู้ใช้บริการโทรคมนาคมเกี่ยวกับข้อมูลส่วนบุคคล
สิทธิในความเป็นส่วนตัว และเสรีภาพในการสื่อสารถึงกันโดยทางโทรคมนาคม
รวมทั้งหลักเกณฑ์เรื่องมาตรฐานของสัญญาการให้บริการโทรคมนาคม

การรับเรื่องร้องเรียนของผู้ใช้บริการ

ในเดือนสิงหาคม 2549 คณะกรรมการ กทช.
ได้ออกประกาศเรื่องกระบวนการรับเรื่องร้องเรียนและพิจารณาเรื่องร้องเรียนของผู้ใช้บริการ
สำหรับผู้ประกอบการและคณะกรรมการ กทช โดยมี
ข้อกำหนดที่สำคัญ
กล่าวคือให้ผู้ประกอบการแจ้งรับเรื่องร้องเรียนเป็นหนังสือให้ผู้ร้องเรียนทราบภายใน 7
วันนับจากวันที่ได้รับเรื่องร้องเรียน และต้องแก้ไขปัญหาเรื่องร้องเรียนให้แล้วเสร็จภายใน 30 วัน
เว้นแต่มีเหตุสุดวิสัยทำให้ไม่อาจดำเนินการแล้วเสร็จตามเวลาที่กำหนด ผู้ประกอบการต้องแจ้งให้
ผู้ร้องเรียนทราบความคืบหน้าทุก 10 วัน หรือหากเห็นว่าเรื่องร้องเรียนไม่มีมูล หรือไม่สมเหตุสมผล
ต้องมีการแจ้งเป็นหนังสือให้ผู้ร้องเรียนทราบภายใน 14 วัน
ซึ่งผู้ร้องเรียนสามารถส่งให้คณะกรรมการ กทช. พิจารณาได้ หากยังคงเห็นว่าเรื่องร้องเรียนมีมูล
นอกจากนั้นในกรณีผลการเจรจาระหว่างผู้ประกอบการกับผู้ร้องเรียนไม่ได้ข้อยุติไม่ว่าทั้งหมดหรือบางส่วน
ให้ผู้ประกอบการเสนอรายงานพร้อมข้อต่อสู้ ให้สำนักงานภายใน 3 วันนับจากการเจรจาเสร็จสิ้น
ผู้ใช้บริการและผู้ที่ได้รับความเดือดร้อนเสียหายจากการให้บริการโทรคมนาคม
มีสิทธิร้องเรียนเพื่อให้คณะกรรมการ กทช. พิจารณาให้มีการแก้ไขปัญหาเรื่องร้องเรียนโดยตรง
นอกจากนั้นผู้ประกอบการมีหน้าที่จัดตั้งส่วนงานเฉพาะเพื่อทำหน้าที่รับเรื่อง
ร้องเรียนและแก้ไขปัญหาเรื่องร้องเรียนพร้อมทั้งจัดทำสรุปเรื่องร้องเรียนและเก็บรวบรวมข้อมูลเพื่อการตรวจสอบของคณะกรรมการ

มาตรฐานของสัญญาการให้บริการโทรคมนาคม 

ในเดือนกันยายน 2549 คณะกรรมการ กทช. ได้ออกประกาศ
เรื่องมาตรฐานของสัญญาให้บริการโทรคมนาคม พ.ศ. 2549
ซึ่งกำหนดให้สัญญาให้บริการโทรคมนาคมต้องมีสาระสำคัญต่างๆ ตามที่กฎหมายกำหนด เป็นต้นว่า
สิทธิและหน้าที่ของผู้ให้บริการและผู้ใช้บริการ สิทธิและหน้าที่ในการ
เรียกเก็บและการชำระค่าบริการ การระงับการใช้บริการและการเลิกสัญญาการให้บริการ
รวมทั้งการ
ร้องเรียนและการแก้ไขปัญหาการร้องเรียน
นอกจากนี้ได้กำหนดให้ผู้ประกอบการต้องจัดส่งร่างสัญญาให้คณะกรรมการ กทช.
พิจารณาก่อนการใช้งานจริงอย่างน้อย 60 วัน หรืออย่างน้อย 30
วันในกรณีที่มีการแก้ไขในสาระสำคัญของสัญญาที่อาจจะมีผลกระทบต่อผู้ใช้บริการ
และให้มีการแก้ไขสัญญาเดิมก่อนที่มีการใช้ประกาศนี้
เพื่อให้เป็นไปตามประกาศฉบับนี้พร้อมทั้งจัดส่งให้คณะกรรมการ กทช. อนุมัติภายใน 60
วันภายหลังจากที่ประกาศฉบับนี้มีผลใช้บังคับ และจัดส่งให้ผู้ใช้บริการเพื่อพิจารณาว่า
ยอมรับการแก้ไขต่างๆ หรือไม่

นอกจากนั้น ยังได้กำหนดเงื่อนไข
สำหรับบริการโทรคมนาคมในลักษณะที่เรียกเก็บค่าบริการล่วงหน้าว่าจะต้องไม่มีข้อกำหนดอันมีลักษณะเป็นการบังคับให้ผู้ใช้บริการต้องใช้บริการภายในเวลาที่กำหนด
เว้นแต่ ผู้ให้บริการจะได้รับความเห็นชอบจากคณะกรรมการเป็นการล่วงหน้า ทั้งนี้
คณะกรรมการอาจกำหนดเงื่อนไขการให้บริการประกอบด้วยก็ได้ เช่น การถ่ายโอนมูลค่าที่เหลืออยู่
การคืนเงินค่าบริการในส่วนที่ไม่ได้ใช้บริการ การกำหนดระยะเวลาขั้นต่ำในการใช้บริการ เป็นต้น
นอกจากนั้นยังมีข้อกำหนดที่สำคัญอื่นๆ กล่าวคือ
ในกรณีที่ผู้ให้บริการได้ส่งมอบเครื่องอุปกรณ์หรือสิ่งอื่นที่เกี่ยวข้องให้แก่ผู้ใช้บริการโดยไม่คิดค่าใช้จ่ายหรือคิดค่าใช้จ่ายในราคาที่ต่ำกว่าตลาดของค่าอุปกรณ์
ผู้ให้บริการจะถือเอาเหตุดังกล่าวมากำหนดเป็นเงื่อนไขอันก่อให้เกิดภาระแก่ผู้ใช้บริการหรือเรียกเก็บค่าปรับหรือค่าเสียหายจากการที่ผู้ใช้ยริการยกเลิกสัญญาก่อนกำหนดมิได้

การคุ้มครองสิทธิของผู้ใช้บริการโทรคมนาคมเกี่ยวกับข้อมูลส่วนบุคคล สิทธิในความเป็นส่วนตัว
และเสรีภาพในการสื่อสารถึงกันโดยทางโทรคมนาคม

ในเดือนสิงหาคม 2549 คณะกรรมการ กทช. ได้ออกประกาศ เรื่อง มาตรการคุ้มครองสิทธิของ
ผู้ใช้บริการโทรคมนาคมเกี่ยวกับข้อมูลส่วนบุคคล สิทธิในความเป็นส่วนตัว
และเสรีภาพในการสื่อสารถึงกันโดยทางโทรคมนาคม ซึ่งมีข้อกำหนดเกี่ยวกับการเก็บ
การประมวลผลและการเก็บรักษาข้อมูล
ส่วนบุคคลของผู้ใช้บริการ ซึ่งรวมถึงรายละเอียดที่สามารถระบุตัวผู้ใช้บริการ ข้อมูลการใช้บริการ
เลขหมายโทรคมนาคม รวมทั้งพฤติกรรมการใช้บริการโทรคมนาคม
ทั้งนี้การเปิดเผยข้อมูลส่วนบุคคลจะกระทำได้ต่อเมื่อได้รับความยินยอมจากผู้ใช้บริการและเพื่อประโยชน์ในการดำเนินกิจการ
โทรคมนาคม เท่านั้น ยกเว้นการเปิดเผยข้อมูลต่อหน่วยงานราชการของรัฐ เพื่อความมั่นคง
และเพื่อรักษาความสงบเรียบร้อยหรือศีลธรรมอันดี หรือเพื่อป้องกันหรือระงับอันตรายต่อชีวิต
ร่างกาย หรือ
สุขภาพอนามัยของผู้ใช้บริการ

นอกจากนั้นผู้ประกอบการต้องจัดให้มีมาตรการป้องกันและรักษาความมั่นคงปลอดภัยของ
ข้อมูลส่วนบุคคล
เช่นการปรับเปลี่ยนระบบการเข้าและการถอดรหัสที่ใช้เพื่อการรักษาความปลอดภัยของข้อมูลส่วนบุคคล
อย่างน้อยทุก 3 เดือน
รวมทั้งต้องสร้างความเชื่อมั่นในการติดต่อสื่อสารถึงกันโดยทางโทรคมนาคมโดยห้ามการดักฟัง ตรวจ
กักสัญญาณ หรือเปิดเผยสิ่งสื่อสารถึงกันโดยทาง
โทรคมนาคม ยกเว้นเพื่อรักษาความมั่นคงของรัฐ
หรือรักษาความสงบเรียบร้อยหรือศีลธรรมอันดีของประชาชน

ข้อจำกัดในการถือหุ้นของต่างชาติ

พระราชบัญญัติประกอบธุรกิจของคนต่างด้าว
กำหนดให้คนต่างด้าวที่ต้องการลงทุนในสัดส่วนที่มากกว่าร้อยละ 50 ในธุรกิจต่างๆ ในประเทศไทย
รวมธุรกิจโทรคมนาคม จะต้องได้รับอนุญาตจากกระทรวงพาณิชย์ โดยคนต่างด้าว จะครอบคลุมถึง

1.  บุคคลธรรมดาซึ่งไม่มีสัญชาติไทย

2.  นิติบุคคลซึ่งไม่ได้จดทะเบียนในประเทศไทย

3.  นิติบุคคลซึ่งจดทะเบียนในประเทศไทย และมีลักษณะดังนี้

1.  มีหุ้นอันเป็นทุนตั้งแต่ครึ่งหนึ่งถือโดยบุคคลตาม 1 และ 2 หรือโดยนิติบุคลซึ่งมีบุคคลตาม ข้อ 1
    และ 2 ถือหุ้นมากกว่าครึ่งหนึ่ง

2.  ห้างหุ้นส่วนจำกัดหรือห้างหุ้นส่วนสามัญที่จดทะเบียน
    ซึ่งหุ้นส่วนผู้จัดการหรือผู้จัดการเป็นบุคคลตามข้อ 1

4. นิติบุคคลซึ่งจดทะเบียนในประเทศไทย ซึ่งมีหุ้นอันเป็นทุนตั้งแต่ครึ่งหนึ่งถือโดยบุคคลตามข้อ 1
หรือ 2 หรือ 3 หรือนิติบุคคลซึ่งมีบุคคลตามข้อ 1 หรือ 2 หรือ 3 ถือหุ้นมากกว่าครึ่งหนึ่ง

พระราชบัญญัติประกอบธุรกิจของคนต่างด้าว ยังห้ามมิให้คนต่างด้าวประกอบธุรกิจต่างๆ

-   บัญชี 1 เป็น ธุรกิจที่ไม่อนุญาตให้คนต่างด้าวประกอบกิจการด้วยเหตุผลพิเศษ เช่น
    การเกษตรกรรม การค้าที่ดิน เป็นต้น

-   บัญชี 2 เป็นธุรกิจที่เกี่ยวกับความปลอดภัยหรือความมั่นคง
    และมีผลกระทบต่อศิลปวัฒนธรรมและสิ่งแวดล้อม

-   บัญชี 3 เป็นธุรกิจที่คนไทยยังไม่มีความพร้อมที่จะแข่งขัน

นอกจากนั้นพระราชบัญญัติการประกอบกิจการโทรคมนาคม พ.ศ. 2544
ซึ่งประกาศใช้ในเดือนพฤศจิกายน 2544 ได้กำหนดว่าผู้ประกอบกิจการที่ได้รับใบอนุญาตประเภท 2
และ 3 จะต้องไม่เป็น
คนต่างด้าว ตามความหมายของพระราชบัญญัติประกอบธุรกิจของคนต่างด้าว นอกจากนั้น
คณะกรรมการ กทช. ได้จัดทำร่างประกาศ
ว่าด้วยการกำหนดข้อห้ามการกระทำที่มีลักษณะเป็นการครอบงำกิจการโดยคนต่างด้าว
ซึ่งกำหนดให้ผู้รับอนุญาตแบบที่สอง
และแบบที่สามมีหน้าที่ต้องกำหนดข้อห้ามการกระทำที่มีลักษณะเป็นการครอบงำกิจการโดยคนต่างด้าวโดยมีความเข้มงวดไม่น้อยกว่า
หลักเกณฑ์ที่กำ หนดไว้ในประกาศ ในกรณีที่ คณะกรรมการ กทช. เห็นว่าผู้ขอรับใบอนุญาต
มีแนวโน้มที่อาจเป็นผู้ฝ่าฝืนข้อห้ามต่างๆ คณะกรรมการ กทช. อาจให้ถือว่าเป็นกลุ่มที่ต้องจับตามอง
(Watch list) หรือจับตามองเป็นพิเศษ (Priority Watch List)
และหากกลุ่มนี้ไม่ปฏิบัตตามหน้าที่ในการรายงาน
มาตรการแก้ไข คณะกรรมการ กทช. อาจเพิกถอนใบอนุญาตได้

ในเดือนมกราคม 2550
คณะรัฐมนตรีได้อนุมัติในหลักการให้มีการแก้ไขพระราชบัญญัติการประกอบธุรกิจของคนต่างด้าว พ.ศ.
2542 โดยมีการแก้ไขนิยาม “คนต่างด้าว” ให้ครอบคลุม
ถึงนิติบุคคลที่คนต่างด้าวมีสิทธิ์ออกเสียงมากกว่าครึ่งหนึ่ง ด้วย

นอกจากนั้นได้กำหนดให้ผู้ที่เป็นคนต่างด้าวตามนิยามใหม่ ประสงค์จะประกอบธุรกิจต่อไป
ให้ดำเนินการแจ้งต่ออธิบดีเพื่อขอหนังสือรับรองภายใน 1 ปี และหากเป็นธุรกิจบัญชี 1 และบัญชี 2
ให้ประกอบธุรกิจต่อไปได้อีก 2 ปี และถ้าเป็นธุรกิจตามบัญชี 3
ให้ประกอบธุรกิจต่อไปได้จนกว่าจะเลิก
กิจการ และสำหรับ ผู้ที่กระทำผิดตามนิยามเดิม ต้องแจ้งทางราชการภายใน 90 วัน และ
ต้องแก้ไขภายในระยะเวลา 1 ปี

สำหรับกิจการโทรคมนาคม ยังไม่มีความชัดเจนว่าจะจัดเป็นประเภทใด

การจัดสรรคลื่นความถี่วิทยุ

คณะกรรมการ กทช. และ คณะกรรมการกิจการกระจายเสียงและกิจการโทรทัศน์แห่งชาติ (กสช.)
คือคณะกรรมการร่วมผู้ทำหน้าที่ในการกำหนดนโยบายและจัดทำแผนแม่บทบริหารคลื่นความถี่และจัดทำตารางกำหนดคลื่นความถี่แห่งชาติ
คณะกรรมการร่วมดังกล่าวมีอำนาจหน้าที่ในการกำหนดนโยบายเพื่อจัดสรรคลื่นความถี่ที่ใช้ในกิจการวิทยุและโทรทัศน์และกิจการวิทยุโทรคมนาคม
รวมไปถึงการกำหนดหลักเกณฑ์และเงื่อนไขต่างๆ
เพื่อให้การใช้คลื่นความถี่เป็นไปอย่างมีประสิทธิภาพ อย่างไรก็ตาม
ในปัจจุบันยังไม่มีการจัดตั้งคณะกรรมการ กสช. ดังนั้นคณะกรรมการร่วมจึงยังไม่อาจจัดตั้งได้
ในเดือนสิงหาคม 2549 คณะกรรมการกฤษฎีกาได้มีคำวินิจฉัย ให้คณะกรรมการ กทช.
สามารถจัดสรรคลื่นความถี่สำหรับกิจการโทรคมนาคมได้ ถึงแม้ยังไม่มีคณะกรรมการ กสช. ทั้งนี้
คณะกรรมการ กทช. ต้องจัดทำแผนแม่บทกิจการโทรคมนาคมและแผนความถี่วิทยุ
ซึ่งสอดคล้องกับรัฐธรรมนูญ พ.ศ. 2540
และเป็นไปตามมาตรฐานสากลของสหภาพโทรคมนาคมระหว่างประเทศ (International
Telecommunication Union – ITU) อย่างไรก็ตามปัจจุบัน รัฐธรรมนูญ พ.ศ. 2540
ได้ถูกยกเลิกภายหลังการเปลี่ยนแปลงทางการเมืองเนื่องจากมีการปฏิวัติโดยทหาร ในเดือนกันยายน
2549 ด้วยเหตุนี้จึงยังไม่มีความชัดเจนว่า
คณะกรรมการ กทช. จะดำเนินการจัดสรรคลื่นความถี่ใหม่ให้แก่ผู้ขอใบอนุญาตหรือไม่

การแปรสัญญาร่วมการงานฯ

กลุ่มบริษัทให้บริการโทรศัพท์พื้นฐาน มัลติมีเดีย บริการโทรศัพท์เคลื่อนที่ และอินเทอร์เน็ต
ภายใต้สัญญาร่วมการงานฯ และ/หรือ ภายใต้การได้รับอนุญาต จาก ทีโอที และ กสท ก่อนที่ พรบ.
การประกอบกิจการโทรคมนาคมจะประกาศใช้
บริษัทยังคงมีสิทธิที่จะประกอบกิจการโทรคมนาคมต่างๆ ต่อไป จนกว่าสัญญาร่วมการงานฯ และ/หรือ
การได้รับอนุญาต จะสิ้นสุดลง โดยไม่จำเป็นต้องขอ
ใบอนุญาตจากคณะกรรมการ กทช. นอกจากนี้บริษัทยังสามารถแปรสัญญาร่วมการงานฯ
และหรือการได้รับอนุญาตดังกล่าว มาเป็นใบอนุญาตใหม่ภายใต้ พรบ.
การประกอบกิจการโทรคมนาคม (ซึ่งได้รับการคุ้มครองโดย พรบ.
การประกอบกิจการโทรคมนาคม) ได้ ทั้งนี้จะต้องเป็นการยินยอมพร้อมใจระหว่างคู่สัญญา
ซึ่งในกรณีเช่นนี้ คณะกรรมการ กทช.
จะต้องออกใบอนุญาตที่มีขอบเขตและระยะเวลาเดียวกันกับผู้ประกอบกิจการที่ได้รับการแปรสัญญาร่วมการงานฯ
(รวมทั้งเงื่อนไขอื่นๆ ที่คณะกรรมการ กทช. อาจเพิ่มเติมลงไปเพื่อประโยชน์ของผู้ใช้บริการ
หรือเพื่อคุณภาพและประสิทธิภาพของบริการที่ดียิ่งขึ้น ซึ่งเป็นไปตามวัตถุประสงค์ของ พรบ.
การประกอบกิจการโทรคมนาคม) โดยใบอนุญาตดังกล่าวจะต้องไม่ขัดแย้ง หรือขัดต่อ พรบ.
การประกอบกิจการโทรคมนาคม นอกจากนี้ พรบ. การประกอบกิจการโทรคมนาคม
มิได้กำหนดให้คณะกรรมการ กทช. หรือหน่วยงานภาครัฐใดๆ มีอำนาจหน้าที่ในการ
แปรสัญญาร่วมการงานฯ ที่มีอยู่เดิมไปเป็นการทำสัญญาในรูปแบบอื่นๆ

การแปรรูปองค์การโทรศัพท์แห่งประเทศไทยและการสื่อสารแห่งประเทศไทย

จากการแปรรูปองค์การโทรศัพท์แห่งประเทศไทยและการสื่อสารแห่งประเทศไทย ซึ่งเป็น
รัฐวิสาหกิจ มาเป็นบริษัทมหาชน เมื่อวันที่ 31 กรกฎาคม 2545 และเมื่อวันที่ 14 สิงหาคม 2546
ตามลำดับ มีผลให้ ทีโอที และ กสท
ได้รับช่วงทรัพย์สินและหนี้สินในธุรกิจโทรคมนาคมและกิจการอื่นๆ
ที่เกี่ยวข้องทั้งหมดที่เคยเป็นกรรมสิทธิของรัฐวิสาหกิจเดิมมาก่อน ต่อมา ทีโอที และ กสท ได้รับ
ใบอนุญาตให้ดำเนินกิจการโทรคมนาคมจากคณะกรรมการกิจการโทรคมนาคมแห่งชาติ ซึ่งทำให้
ทีโอที และ กสท มีฐานะเป็นเพียงผู้ให้บริการโทรคมนาคม โดยไม่มีอำนาจหน้าที่ในการกำกับดูแลอีก
ต่อไป